title: Keisarin hullu

text: Timotheus von Bock oli todellinen historiallinen henkilö, joka baltiansaksalaisen aatelin edustajana toimi keisarillisen Venäjän armeijan upseerina ja Põltsamaalla sijaitsevan Võisikun kartanon herrana. Romaanissa kuvaillaan käänteitä, jotka johtivat von Bockin päätymiseen vuosikausien ajaksi vankilaan. Hän esitti radikaaleja ajatuksia keisarillisen järjestyksen väistymisestä perustuslaillisen valtiomuodon tieltä. Mielipiteidensä vuoksi von Bock leimattiin hulluksi ja hänet tuomittiin lähes kymmeneksi vuodeksi Pähkinäsaaren linnan vankilaan vehkeilystä keisari Aleksanteri I:n hallintoa vastaan.


title: Keisarin hullu

text: Keisarin hullu ilmestyi vuonna 1982 WSOY:n kustantamana Juhani Salokanteleen suomennoksena. Se oli ensimmäinen Jaan Krossilta suomennettu romaani.


title: Nikinoja

text: Nikinoja on kylä Mäntsälässä. Kylässä on noin 65 asukasta (2009).


title: Nikinoja

text: Kansanperinteen mukaan kylä olisi nimetty hollantilaisen liikemiehen Niklas van der Buchtin mukaan. Tarinan mukaan “Terva-Nikki” hukkui kylän läpi virtaavaan ojaan, mistä Nikinoja-nimi tulisi. Kylä on syntynyt luultavasti 1600-luvun alussa. Se kuului Janakkalan hallintopitäjään, mutta liitettiin Mäntsälään vuonna 1775. Lappila–Nikinoja–Sulkava-tie oikaistiin ja rakennettiin maantieksi 1930-luvulla ja päällystettiin vuonna 1979. Suurimmillaan kylän asukasluku oli 1950-luvulla, jolloin siellä asui jopa 272 henkilöä. Anttilan talossa oli koulu vuosina 1923–1925 ja Nikinhovissa 1925–1969. Nikinhovi on nykyään yksityiskotina. Sen lisärakennus, jossa oli koulun toimintaa 1963–1969, on osittain yksityiskotina, osittain kyläläisten harrastus-, juhla- ja kokoontumistilana.


title: Guðmundur Kamban

text: Guðmundur Kamban (1888–1945) oli islantilainen, maansa vanhaan perinteeseen liittynyt kirjailija ja Amerikassa ja Tanskassa toiminut journalisti. Hänen tuotantonsa käsittää satiirisia näytelmiä, joiden aiheet liittyvät usein avioliittoon ja yhteiskuntaan sekä historiallisia romaaneita, joista ainakin osa on laajoja pitkittäis- ja poikittaisleikkauksia Islannin historiasta. Välillä teoksissa on terävääkin yhteiskuntakritiikkiä. Hänen proosansa on asiallista, niukkaa ja rytmistä. Kamban kirjoitti sekä islanniksi että tanskaksi. Hän asui pääosan elämästään Tanskassa.


title: Bayannur

text: Bayannur (, ) on prefektuuritason kaupunki Kiinan Sisä-Mongolian autonomisen alueen länsiosassa. Kaupungin keskusta sijaitsee linnuntietä noin 340 kilometriä autonomisen alueen pääkaupunki Hohhotista länteen. Kaupungin pinta-ala on 65 755 neliökilometriä ja väkiluku 1,67 miljoonaa (2010).


title: Bayannur

text: Kaupunki rajoittuu pohjoisessa Mongoliaan, idässä Baotoun ja etelässä Ordosin prefektuuritason kaupunkeihin, ja lännessä Alxan liittoon.


title: Bayannur

text: Piirikuntatasolla prefektuuri jaetaan seitsemään osaan seuraavasti (numerointi kuten oheisessa kuvassa):


title: Matias Lehtonen

text: Matias Lehtonen (s. 4. elokuuta 1995 Turku) on suomalainen jääkiekkoilija, joka pelaa Mestis-joukkue TuTossa. Hän on pelannut kaudella 2017–2018 myös lainalla SM-liigajoukkue Tapparassa. Lehtonen on pelipaikaltaan oikea laitahyökkääjä. Seuran urheilutoimenjohtaja Elmo Aittolan mukaan hän on älykäs ja monipuolinen kiekkoilija, joka antaa jokaisessa vaihdossa kaikkensa kaukalossa. Aittola mainitsee Lehtosen myös persoonaksi, jota jokainen joukkue kaipaa ja joka on paljon äänessä pukukopissa.


title: Matias Lehtonen

text: Lehtonen on Kiekko-67:n kasvatti. Hän siirtyi juniorina sittemmin Turun Palloseuraan. Lehtonen voitti Tepsin joukkueessa C-nuorten II-divisioonan hopeaa vuonna 2011. Kaudella 2011–2012 hän nousi TPS:n B2-nuorten varakapteeniksi ja voitti koko B2-nuorten SM-sarjan runkosarjan piste- ja syöttöpörssin tehoilla 8+37=45. Kauden 2014–2015 päätteeksi Lehtonen oli ratkaisemassa seuralle A-nuorten Suomenmestaruutta tehtyään kolmannessa finaaliottelussa Hämeenlinnan Pallokerhoa vastaan TPS:n 5–3-voittoon päättyneen ottelun ratkaisumaalin. Hän viimeisteli myös TPS:n viidennen maalin tyhjään verkkoon.


title: Matias Lehtonen

text: Kaudella 2015–2016 Lehtonen nousi TPS:n A-nuorten varakapteeniksi. Hän jakoi joukkueen sisäisen pistepörssin voiton Juho Virtasen kanssa tehoilla 18+20=38. Lehtonen edusti TPS:ää samalla kaudella myös Junior Club World Cupissa. Hän debytoi myös SM-liigassa, jossa Lehtonen pelasi ensimmäisen ja kauden ainoaksi jääneen ottelunsa 20. tammikuuta 2016 Helsingin IFK:ta vastaan. Hän sai ottelussa jääaikaa 12.20 minuuttia ja keräsi myös yhden kahden minuutin jäähyn kampituksesta.


title: Matias Lehtonen

text: Lehtonen siirtyi kaudeksi 2016–2017 vuoden mittaisella sopimuksella Mestis-joukkue Savonlinnan Pallokerhon riveihin. Hänen tulokaskautensa toi 35 runkosarjaottelussa tehot 6+5=11 ja 12 playoff-ottelussa tehot 2+2=4. Lehtosen syyskautta varjosti sekä ranne- että olkapäävamma. Hän voitti kauden päätteeksi Mestiksen mestaruuden.


title: Matias Lehtonen

text: Kaudeksi 2017–2018 Lehtonen siirtyi vuoden mittaisella sopimuksella TuToon. Hän oli joukkueen toiseksi paras maalintekijä ja kolmanneksi paras pistemies tehoilla 19+26=45. Pudotuspeleissä Lehtonen jakoi TuTon sisäisen tehotilaston voiton Aki Juuselan kanssa lukemalla +8. Lehtonen voitti kauden päätteeksi Mestis-hopeaa. Suomen Cupissa hän oli joukkueensa paras maalintekijä Niklas Näpin kanssa kolmella osumallaan. Turnaus päättyi TuTon voittoon.


title: Matias Lehtonen

text: Toukokuussa 2018 Lehtonen siirtyi try-outille Tapparan SM-liigajoukkueeseen. Hän jäi elokuun lopulla ilman sopimusta. Lehtosella oli sopimus paluusta TuToon, mikäli hän ei saisi jatkosopimusta Tapparaan. TuTon urheilutoimenjohtaja Elmo Aittolan mukaan seura kuitenkin tekee Tapparan kanssa yhteistyötä, jolloin TuTo voi lainata hänet tarvittaessa Tapparaan, mikäli TuTo ei pelaa samana päivänä. Lehtonen pelasikin kauden mittaan paljon Tapparan vahvuudessa avainpelaajien ollessa loukkaantuneina. Hän teki kauden kymmenennessä SM-liigan runkosarjaottelussaan 22. tammikuuta 2019 Kalevan Palloa vastaan liigauransa avausmaalin. Lehtosen osuma jäi Tapparan 4–1-voittoon päättyneen ottelun ratkaisumaaliksi.


title: Matias Lehtonen

text: Lehtosen isoveli Mikko on Suomen maajoukkuepuolustaja, joka pelaa Ruotsin SHL-liigan HV71:ssä.


title: August Ames

text: August Ames (oik. Mercedes Grabowski; 23. elokuuta 1994 Antigonish, Nova Scotia, Kanada – 5. joulukuuta 2017 Kalifornia, Yhdysvallat) oli kanadalainen pornonäyttelijä. Hän työskenteli nuorena lapsenvahtina, aputyttönä hevostilalla sekä zumba- ja joogaohjaajaana. Ennen aikuisviihdeuraa Ames toimi baarimikkona ja solariumiyrittäjänä.


title: August Ames

text: Amesin aikuisviihdeura alkoi marraskuussa 2013. Hän esiintyi liki 300 pornoelokuvassa neljän vuoden aikana.


title: August Ames

text: Ames löydettiin kuolleena Kaliforniasta 5. joulukuuta 2017. Kuolinsyyksi todettiin hirttäytyminen. Amesin läheisten mukaan hän kärsi masennuksesta. Ames oli vain pari päivää ennen kuolemaansa aiheuttanut kohun, kun hän oli Twitterissä kertonut hylänneensä työtarjouksen, koska hänen vastanäyttelijänsä oli tehnyt aiemmin miesten välisiä elokuvia. Lausuntoa pidettiin homofobisena, mutta Amesin mukaan kyseessä oli huoli mahdollisista seksitaudeista.


title: Markus Nurmi

text: Markus Petteri Nurmi (s. 29. kesäkuuta 1998 Turku) on suomalainen jääkiekkoilija, joka edustaa SM-liigajoukkue Turun Palloseuraa. Hän on pelipaikaltaan oikea laitahyökkääjä.


title: Markus Nurmi

text: Nurmi on Turun Palloseuran oma kasvatti. Toukokuussa 2014 hän teki kolmivuotisen juniorisopimuksen seuran SM-liigajoukkueen kanssa. Nurmi ei kuitenkaan tehnyt vielä liigadebyyttiään kaudella 2014–2015, vaan pelasi ainoastaan TPS:n A- ja B-nuorissa. Hän voitti kauden päätteeksi A-nuorten Suomenmestaruuden.


title: Markus Nurmi

text: Kaudella 2015–2016 Nurmi oli TPS:n A-nuorten paras maalintekijä ja kolmanneksi paras pistemies tehoilla 19+17=36. Hän edusti joukkuetta myös Junior Club World Cupissa. Nurmi teki samalla kaudella myös liigadebyyttinsä 20. tammikuuta 2016 Helsingin IFK:ta vastaan. Hän sai ottelussa jääaikaa 11.48 minuuttia. Nurmi pelasi kauden aikana kaksi SM-liigaottelua.


title: Markus Nurmi

text: Ottawa Senators varasi Nurmen kuudennella kierroksella 163. pelaajana . Hän pelasi kauden 2016–2017 aikana TPS:ssä viisi SM-liigaottelua. Tammikuussa 2017 seura lainasi Nurmen toistaiseksi voimassa olevalla sopimuksella Mestis-joukkue TuToon paikkaamaan loukkaantumisia. Samassa kuussa hän teki TPS:n kanssa vuoden mittaisen jatkosopimuksen. Siirtorajan kynnyksellä helmikuussa Nurmen ilmoitettiin pelaavan TuTossa kauden loppuun. Koska TPS oli nimennyt hänet ns. nuorten pelaajien listalle, seuralla oli oikeus kutsua Nurmen vahvuuteensa vielä siirtotarajan jälkeenkin. Hän näin ollen vahvisti kevätkaudella myös TPS:n A-nuoria, jossa Nurmi pelasi suurimman osan runkosarjastaan. Hän oli tehoilla 12+16=28 joukkueen paras maalintekijä ja toiseksi paras pistemies Santeri Sillanpään jälkeen.


title: Markus Nurmi

text: Nurmi teki ensimmäisen miesten pääsarjamaalinsa Mestarien liigassa 2. syyskuuta 2017 alivoimalla tyhjään maaliin tšekkiläistä HK Hradec Královéa vastaan. Ensimmäinen SM-liigamaalinsa hän teki 19. syyskuuta 2017 Pelicansia vastaan. Kaikkiaan Nurmen varsinainen tulokaskausi SM-liigassa toi 51 runkosarjaottelussa tehot 10+11=21 ja 11 playoff-ottelussa yhden syöttöpisteen. Joulukuussa 2018 hän teki TPS:n kanssa vuoden mittaisen jatkosopimuksen.


title: Markus Nurmi

text: Nurmi pelasi alle 20-vuotiaiden MM-kilpailuissa vuonna 2018. Hän edusti Suomea myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Nurmi valittiin turnauksen Tšekkiä vastaan pelatun avausottelun päätteeksi Suomen ottelun parhaaksi pelaajaksi. Hän edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2015, jolloin Nurmi voitti pronssia. Yhteensä hän on pelannut 23 nuorten ja 28 poikien maaottelua.


title: Markus Nurmi

text: Elite Prospects -sivuston mukaan Nurmellä on sekä kokoa että taitoa ja hän käyttää kokoaan hyväkseen kiekollisena. Nurmi luistelee aktiivisesti ja luo painetta vastustajan alueelle, mutta hänellä on kuitenkin parannettavaa laitojen läheisyydessä pelaamisessa. Elite Prospectsin mukaan Nurmen pelityylissä on yhtäläisyyksiä Mikko Rantaseen.


title: Diego Laxalt

text: Diego Sebastián Laxalt Suárez (s. 7. helmikuuta 1993 Montevideo, Uruguay) on uruguaylainen jalkapalloilija. Laxalt edustaa Serie A:ssa pelaavaa Genoaa. Pelipaikaltaan Laxalta on vasen keskikenttäpelaaja.


title: Diego Laxalt

text: Uruguaylainen Defensor Sporting nosti Laxaltin junioreistaan edustusjoukkueeseen kesällä 2012. Hän pelasi ensimmäisen ottelunsa Primera Divisiónissa 1. syyskuuta 2012, kun Defensor Sporting voitti Montevideo Wanderersin vierasottelussa 4–0. Yhteensä Laxalt pelasi 15 pääsarjaottelua kaudella 2012–2013. Ensimmäisen ja kauden ainoan maalinsa hän teki 24. helmikuuta 2013 Nacionalia vastaan 1–0-vierasvoitossa. Elokuussa 2013 Italian Serie A:ssa pelaava Internazionale hankki Laxaltin 2,8 miljoonalla eurolla.


title: Diego Laxalt

text: Laxalt siirtyi puolentoista vuoden lainapestin jälkeen Genoaan pysyvästi 5,8 miljoonan euron siirtosummalla kesällä 2016. Hän pelasi seuraavalla kaudella 36 Serie A -ottelua ja teki yhden maalin. Seuraavalla kaudella hän viimeisteli kolme maalia 32 pelaamassaan liigaottelussa.


title: Diego Laxalt

text: Laxalt on edustanut Uruguayta alle 20-vuotiaiden maajoukkuetasolla. Hän oli mukana alle 20-vuotiaiden Etelä-Amerikan-mestaruuskilpailuissa Argentiinassa 2013 ja saman ikäluokan MM-kilpailuissa Turkissa samana vuonna. MM-turnauksessa Uruguay saavutti hopeaa. Laxalt pelasi Etelä-Amerikan-mestaruuskilpailuissa yhdeksän ja MM-kilpailuissa seitsemän ottelua. Etelä-Amerikan-mestaruusturnauksessa hän onnistui myös maalinteossa Brasiliaa vastaan.


title: Diego Laxalt

text: Laxalt valittiin Uruguayn jalkapallomaajoukkueeseen ensimmäisen kerran MM-karsintaotteluun Brasiliaa vastaan maaliskuussa 2016. Hän ei kuitenkaan saanut peliaikaa, kuten ei saman vuoden Copa América Centenariossakaan, vaikka kuuluikin joukkueeseen. Ensimmäisen A-maaottelunsa hän pelasi MM-karsintaottelussa Venezuelaa vastaan saman vuoden lokakuussa. Ensimmäisen arvokilpailujen lopputurnauksen ottelunsa hän pelasi MM-kilpailuissa 2018 tultuaan vaihdosta kentälle ottelussa Saudi-Arabiaa vastaan.


title: Aleksandr Petrovitš Karpinski

text: Aleksandr Petrovitš Karpinski (1847–1936) oli venäläinen geologi, joka tutki Uralin geologiaa, maansa vuorisuola- ja rautamalmiesiintymiä ja kivihiilikauden muinaisjäännöksiä. Vuosina 1877–1896 hän oli Pietarin vuoriopiston professori. Vuosina 1885–1903 hän johti maansa geologista tutkimusta, ja vuosina 1917–1936 hän toimi tiedeakatemian esimiehenä.


title: August Karolus

text: August Karolus (s. 16. maaliskuuta 1893 – 1972) oli saksalainen fyysikko, joka teki merkittäviä keksintöjä, jotka liittyvät kuvasähkötykseen ja äänifilmiin. Hän keksi mm. sittemmin mukaansa nimetyn valoreleen karoluskennon. Vuonna 1925 Karolus, brittiläinen John Logie Baird ja yhdysvaltalainen C. F. Jenkins toisistaan riippumatta kokeilivat televisiolähetyksiä. Vuosina 1926–1945 hän oli professori Leipzigissa.


Ylioppilaiden Sosialidemokraattinen Yhdistys (YSY) oli maaliskuussa 1905 toimintansa aloittanut poliittinen yhdistys, jonka tarkoituksena oli tuoda nuoret ylioppilaat mukaan sosialidemokraattisen työväenliikkeen toimintaan. Sen perustaminen liittyi läheisesti aikakauden äänioikeusliikkeeseen


title: Ylioppilaiden Sosialidemokraattinen Yhdistys

text: Salaseurana aloittaneen yhdistyksen perustivat Helsingin yliopiston Hämäläisen osakunnan opiskelijat Sulo ja Väinö Vuolijoki, Edward Gylling, Martti Kovero ja Otto Ville Kuusinen, jotka olivat vanhoja koulutovereita jo Jyväskylän lyseosta. Työväenaatteesta ja sosialismista he olivat innostuneet kotiseutujensa sosiaalisten ongelmien johdosta, joista merkittävin oli torpparien vaikea asema. YSY:n ensimmäinen puheenjohtaja oli Eero Haapalainen ja sen ydinryhmään kuuluivat lisäksi muun muassa Kullervo Manner ja Yrjö Sirola. Yhdistyksen jäseniä kutsuttiin yleisesti myös nimillä "nuorsosialistit" tai "marraskuun sosialistit". Jälkimmäisen nimityksen he saivat liityttyään SDP:hen marraskuussa 1905 päättyneen suurlakon jälkeen. Joulukuussa 1906 YSY oli Tampereella mukana perustamassa Suomen sosialidemokraattista nuorisoliittoa yhdessä Helsingin Nuorisoseuran ja neljäntoista SDP:n paikallisyhdistysten nuoriso-osaston kanssa.


text: Vuoden 1918 sisällissodan jälkeen YSY:n jäsenillä oli merkittävä rooli SDP:n toiminnan uudelleenorganisoinnissa. Sisällissodan jälkeisinä vuosina yhdistyksen johtohahmoja kuitenkin siirtyi SDP:stä vasemmalle syntyneisiin puolueisiin ja YSY:n toiminta hiipui vuoteen 1925 mennessä, jolloin sen jatkajaksi perustettiin Akateeminen sosialistiseura.


title: Elise Malmberg

text: Elise Malmberg (s. 13. heinäkuuta 1995) on ruotsalainen yleisurheilija ja sprintteri. Hän voitti 400 metrin aitajuoksun alle 23-vuotiaiden Euroopan-mestaruuskilpailuissa 2015 ja ylsi maailmanmestaruuskilpailuissa 2015 semifinaaleihin.


title: HMS Culloden (1776)

text: HMS Culloden oli Britannian Kuninkaallisen laivaston vuonna 1776 vesillelaskettu Culloden-luokan 74-tykkinen kolmannen luokan linjalaiva.


title: HMS Culloden (1776)

text: Alus tilattiin 30. marraskuuta 1769 Deptfordin telakalta. Sen köli laskettiin heinäkuussa 1770 ja alus laskettiin vesille 18. toukokuuta 1776.


title: HMS Culloden (1776)

text: Alus ajoi karille 23. tammikuuta 1781 Culloden Pointissa Montaukissa New Yorkissa ja se tuhottiin, ettei alus joutuisi vihollisen haltuun.


title: Cabo de São Vicenten taistelu

text: Cabo de São Vicenten taistelu voi tarkoittaa seuraavia taisteluita:


title: Herman Onkimaa

text: Herman Onkimaa (myös Hermanonkimaa) on kylä Mäntsälässä. Kylässä on noin 140 asukasta (2009). Herman Onkimaa sijaitsee Isojärven rannalla noin kymmenen kilometriä Mäntsälän kirkonkylästä etelään. Pornaisiin on myös kymmenen kilometriä, Porvooseen 35 ja Helsinkiin 50 kilometriä. Kylällä on myös toinen järvi, Pivajärvi.


title: Herman Onkimaa

text: Tarinan mukaan kylän nimi tulisi kahdesta Isojärvelle tulleesta veljeksestä, joista Hermanni-niminen meni onkimaan Mäntsälän puolelle ja toinen Askolan puolelle, jossa hän onki puunhaarasta. Askolassa on Puhar-Onkimaa. Kylällä oli koulu vuosina 1957–1966. Rakennus on nykyään kurssikeskuksena.


title: Cabo de São Vicenten taistelu (1780)

text: Cabo de São Vicenten taistelu käytiin 16. tammikuuta 1780 Yhdysvaltain vapaussodassa amiraali Sir George Rodneyn komentaman Britannian kuninkaallisen laivaston ja Don Juan de Lángaran komentaman Espanjan laivaston välinen meritaistelu Portugalin rannikolla Cabo de São Vicenten edustalla.


title: Cabo de São Vicenten taistelu (1780)

text: Amiraali Sir George Rodneyn johtama laivasto lähti Portsmouthista merelle jouluaattona 1779. Laivastoon kuului kahdeksantoista linjalaivaa ja niiden suojaama suuri saattue. Laivaston kierrettyä Cabo de São Vicenten 16. tammikuuta, se kohtasi Don Juan de Lángaran johtaman Espanjan laivaston yksitoista linjalaivaa. Espanjalaiset yrittivät pakoon ja britit ajoivat takaa seuranneen yön, mistä tulee sen englanninkielinen nimi kuutamotaistelu. Takaa-ajon aikana kuusi Espanjan laivaston linjalaivaa joko vallattiin tai tuhoutui. Voittoisa taistelu mahdollisti täydennysten toimittamisen ja siten saarron murtamisen Gibraltarilla ja Minorcalla. Saattueen pääosa palasi Britteinsaarille Kanaalinlaivaston suojaamana, mutta Rodney jatkoi Leewardsaarille, jonne hän saapui maaliskuussa.


title: Turun kaupunginsairaala

text: Turun kaupunginsairaala on Turun kaupungin ylläpitämä sairaalakokonaisuus, joka sijaitsee valtaosin Mäntymäen sairaala-alueella Kurjenmäen (ei Mäntymäen) kaupunginosassa. Rakennuksen 1 pääsisäänkäynnin osoite on Kunnallissairaalantie 20, ja sairaalakorttelia rajaavat muut kadut ovat Kaskentie, Vähäheikkiläntie ja Luolavuorentie. Alueen vanhimmat rakennukset ovat peräisin Kupittaan sairaalana tunnetusta mielisairaalasta, joka on nykyisin osa kaupunginsairaalaa.


title: Turun kaupunginsairaala

text: Sairaala-alueella sijaitsevat (tammikuussa 2016) muun muassa Mäntymäen terveysasemat 1 ja 2, korva-, nenä- ja kurkkutautien, silmätautien, sisätautien ja geriatrian poliklinikat, psykiatrian osastot, lastenneurologinen yksikkö, hoitotarvikejakelu, tähystysyksikkö sekä vanhustenhoitoon erikoistunut Kaskenlinnan sairaala. Rakennuksen 1 yhteydessä toimii myös Turun yliopistollisen keskussairaalan (TYKS) kirurginen sairaala. Vanhassa puurakennuksessa n:o 13 Kunnallissairaalantien varressa sijaitsee Turun terveydenhuoltomuseo.


title: Turun kaupunginsairaala

text: Lisäksi Kaskentien koillispuolella Kurjenmäen vanhalla sairaala-alueella sijaitsevat muun muassa kasvatus- ja perheneuvola, kotihoidon toimistot, kuntoutumistalot Terassi ja Kurjenpakka sekä vanhusten palvelutalot Kurjenmäkikoti 1 ja 2.


title: Turun kaupunginsairaala

text: Turun kaupunginsairaalan lasten ja nuorten poliklinikka sijaitsee osoitteessa Itäinen Pitkäkatu 30.


title: Turun kaupunginsairaala

text:
Mäntymäen sairaala-alueen vanhimpia rakennuksia on alun perin sairaala-alueen talousrakennukseksi 1910 valmistunut jugendtyylinen tiilirakennus numero 5, jonka suunnitteli tiettävästi Turun kaupunginarkkitehti Eskil Hindersson. Kolmikerroksisen rakennuksen pohjakerroksessa olivat aikoinaan varastohuoneet, jääkellari ja pesutilat. Toisessa kerroksessa olivat keittiöt ja liinavaatteiden huoltotilat, kolmannessa palvelusväen asunnot. Vuonna 1987 siihen muutti psykiatrian klinikka Kurjenmäen sairaala-alueelta.
2010-luvulla rakennuksessa ovat toimineet TYKSin nuorisopsykiatrian osastot ja mielenterveystoimiston päivätoiminta.


title: Turun kaupunginsairaala

text: Kurjenmäen vanha sairaala-alue sijaitsee Uudenmaantien ja Kaskentien välissä ja muodostuu neljästä suuresta ja muutamasta pienemmästä uusrenessanssityylisestä kivirakennuksesta. Alue alkoi rakentua vuonna 1893, kun sinne perustettiin kunnallinen köyhäintalo, jossa vähävaraiset ihmiset tekivät saamansa elatusavun vastineeksi maataloustöitä. Alueen vanhimmat rakennukset ovat Uudenmaantien varren kaksi vierekkäistä taloa, jotka 1950-luvulla yhdistettiin betonisella väliosalla Kurjenlinnaksi kutsutuksi kokonaisuudeksi (rakennus n:o 33). Rakennukset on alun perin tehty kasarmeiksi. Vuodesta 2009 Kurjenlinna on rapistunut tyhjillään, kun siinä toiminut, Kurjenlinnan hoivasairaalaksi kutsuttu Turun kaupunginsairaalan pitkäaikaissairaiden yksikkö muutti Vähäheikkiläntielle uuteen Kaskenlinnan sairaalaan.


title: Turun kaupunginsairaala

text: Alueen länsilaidalla sijaitsee vuonna 1899 valmistunut arkkitehti Arthur Kajanuksen suunnittelema rakennus. Se rakennettiin alun perin köyhäintalon työlaitokseksi, jossa tehtiin puu-, nahka- ja tekstiilitöitä. 1920-luvulla työlaitos muutettiin miesten hoidokkirakennukseksi ja sitä korotettiin yhdellä kerroksella. Vuosien 1955–1959 muutostöissä siihen sijoitettiin Turun kaupungin B-mielisairaala. 1990-luvulla siinä sijaitsivat geropsykiatrian hoito-osastot, nykyisin kasvatus- ja perheneuvola, lasten puheterapia sekä kotihoidon toimistot.


title: Turun kaupunginsairaala

text: Näiden lisäksi Kurjenlinnan ja työlaitosrakennuksen välissä sijaitsee kolmikerroksinen vaalea rakennus. Alueen pienempiin rakennuksiin kuuluvat työpaja-korjaamo, autotalli ja luonnonkivestä tehty ruumishuone.


title: Turun kaupunginsairaala

text: Helmikuussa 2016 tuli ilmi, että Turun kaupunginsairaalan vanhustenpsykiatrian suljetulla G1-osastolla on vuosien ajan kohdeltu kaltoin potilaita. Myöhemmin tutkinta laajeni myös muille psykiatrisille osastoille ( A1, A3 ja A6). Lähteiden mukaan laittomuudet olivat saaneet jatkua sairaalan johdon suojeluksessa. Potilaita pahoinpideltiin, ylilääkittiin jopa tajuttomaksi ja nöyryytettiin. Turun kaupungin psykiatrian tulosyksikköjohtaja Jyrki Heikkilä vahvisti, että jotkut osaston työntekijät ovat kohdelleet potilaita epäasiallisesti, nukkuneet yövuorossa ja laiminlyöneet tehtäviään, mutta asiasta ei ollut raportoitu eteenpäin Valviralle.


title: Turun kaupunginsairaala

text: Kaupungin tilaaman konsulttiselvityksen mukaan psykiatrisia osastoja johdettiin "mutu-tuntumalla" ja vastuu hoitotyöstä oli joko puutteellista tai puuttui kokonaan. Omahoitajia ei käytännössä ollut. Suuria puutteita ja parannustarpeita oli edelleen syyskuussa 2016. Lokakuussa 2016 rikostutkinta ja Turun sisäinen selvitys olivat yhä kesken.


title: Andreas Almgren

text: Andreas Almgren (s. 12. kesäkuuta 1995) on ruotsalainen keskimatkojen juoksija, joka saavutti pronssimitalin 800 metrillä alle 20-vuotiaiden maailmanmestaruuskilpailuissa 2014. Hänen paras tuloksensa tältä matkalta on 1.45,59 kesältä 2015.


title: Landaulet

text: Landaulet tai vaihtoehtoisesti Landaulette tarkoittaa osittain umpinaista korimallia, jonka takaosa on avattavissa samalla tavoin kuin Cabriolet-korin katto. Koska termi viittaa katon rakenteeseen, yhtenä ajoneuvon korin piirteenä, sitä voidaan käyttää myös yhdessä toisen, ajoneuvon korirakennetta kuvaavan termin kanssa, kuten esim. "Sedan-Landaulet" tai "Pullman-Landaulet". Avattavan katto-osan koko voi vaihdella ja kori voi olla varustettu ikkunankehyksillä, ilman niitä tai kehykset voivat olla irrotettavat.


title: Landaulet

text: "Landaulet"-vaunut olivat leikatut eli täysikokoisten Landau-vanujen coupé-versio (ranska: couper = leikata). Landau-vaunut olivat keskiosltaan katetut vaunut, joissa ajuri istui ulkopuolella ja matkustajat kasvotusten (vis-a-vis), avattavien etu- ja takakatteiden peittämässä tilassa. Landaulet-vaunuissa oli ainoastaan vaunun takaosan kate ja etuosa oli "leikattu" pois. Koska vaunut olivat myös fyysisesti pienemmät kuin esikuvansa, termi Landaulet eli "Pieni Landau" on hyvin kuvaava. Kuten monet muutkin korinvalmistuksen tyylit, landaulet siirtyi hevosvetoisten vaunujen maailmasta moottoroitujen vaunujen maailmaan, olivathan korivalmistajat usein samoja, pitkään alalla toimineita yhtiöitä.


title: Landaulet

text: Vuonna 1916 amerikkalainen standardoimisorganisaatio Society of Automotive Engineers kuvasi Landaulet-korimallin seuraavalla tavalla: "umpikorinen henkilöauto, taittuvalla katolla, sisällä istuinpaikka kolmelle tai useammalle ja kuljettajan istuin matkustamon ulkopuolella." Landaulet-kori voidaan kuvata myös seuraavasti: "Auto, jonka takaistuin on peitetty avattavalla katteella ja etuistuin on joko avoin tai katettu" tai "Umpikorinen sedan tai coupé, jonka takaistuimen ja samalla korin taimmaisen neljänneksen peittää avattava kate." Coupé de ville -kori on läheistä sukua Landaulet-korille, sillä vaikka Coupé de ville puhtaimmillaan tarkoittaakin korimallia, jonka takaosan katto on kiinteä ja etuosa avoin, ovat jotkin korittajat valmistaneet ns. "drophead"-kattoja, jotka voidaan "cabriolet"-mallisesti taittaa täysin alas tai jättää "landaulet"-tyylisesti osittain avaamatta.


title: Landaulet

text: Landaulet on pääsääntöisesti palkatun ammattikuljettajan eli chauffeurin kuljettama ajoneuvo. Termi chauffeur tulee ranskan kielen sanasta "chauffer", joka tarkoittaa suomennettuna "lämmittää". Chauffeur kuvasi siis aluksi henkilöä, joka laittoi tulet höyrykattilaan ja saattoi höyrykoneen ja sen voimalla toimivan laitteen tai kulkuvälineen (juna tai laiva) käyttökuntoon.


title: Landaulet

text: 1920-luvulle saavuttaessa ajoneuvojen korirakenteet muuttuivat mm. kasvaneiden ajonopeuksien johdosta ja puhdas landaulet alkoi muuntumaan Sedanca de Ville -korimalliksi, jossa kuljettajan ja matkustamon välillä on väliseinä. Pohjois-Amerikassa tämä korimalli oli nimeltään "Town car". Vastaavan tyyppinen, mutta kooltaan pienempi korimalli oli Coupé de ville, josta tilan vähyyden vuoksi oli jätetty väliseinä pois. Sedanca de Ville ja Coupé de ville ovat pääsäntöisesti kovakattoisia, kun taas Landaulet on edelleen pehmeällä materiaalilla verhoiltu, vaikka katto ei enää olisikaan ollut kokoontaitettavissa.


title: Landaulet

text: Society of Automobile Engineers (SAE), Ajoneuvojen korimallien kuvaus, n. 1920: "Korimalli, joka ilmiasultaan muistuttaa brougham-koria, poikkeuksena että sen umpinainen osa on lyhyempi, ja katto on kokoontaittuvaa mallia, aina kuljettajan istuimen taakse asti. Korin takaosassa on kiinteä, koriin nähden poikittain asennettu istuin, kahdelle tai kolmelle matkustajalle. Ainoastaan ovien ikkunat ovat avattavissa. Perinteisesti korin taimmainen neljännes on peitetty nahasta tai tekstiilikuidusta valmistetulla katteella, joka on tuettu ulkopuolisin, nivelöidyin kannatintangoin. (eli ns. "Landau-tangot". Ne tekivät paluun 1970-luvulla, amerikkalaisten autonvalmistajien Landau-varusteversioissa).


title: Landaulet

text: Korien mallinimet menevät usein eri korimallien osalta ristiin ja päällekkäin, eikä määrättyä korimallia aina kyetä nimeämään ehdottomasti johonkin lokeroon kuuluvaksi, eikä näin ole tarpeellista tehdäkään. Seuraavien otsikkojen alle on pyritty listaamaan erilaisia landaulet-korin alalajeja, mutta vaikka tässä artikkelissa jokin kori mainitaan landauletina, se voidaan yhtä oikeutetusti nimetä esimerkiksi Sedanca-koriksi.


title: Landaulet

text: "Landaulet", myös muotoa "Landaulette" käytetään, oli parivaljakon vetämä, kahden hengen nelipyöräinen matkavaunu, jossa ajuri istui korkealla edessä ja korin takaosan kate oli jotain pehmeää materiaalia, esim. nahkaa. Landaulet-vaunuissa oli yksi kahden hengen istuin, kasvot ajosuuntaan päin kun taas landau-vaunussa istuttiin kasvotusten. Landaulet-vaunuissa oli yksi aukaistavissa oleva kate, kun taas landau-vaunuissa niitä oli kaksi.


title: Landaulet

text: Auton korimallia kuvaavan termin "landaulet" merkitys on muuttunut ajan saatossa. Toisaalta korimallin tarkka määritelmä on ollut hiemanepätarkka, koska se mahdollistaa henkilöluvultaan, istumajärjestykseltään ja katon muodoltaan melko monenlaisen kaluston kirjaamisen landaulet-malliksi. Tämä johti siihen, että ajoneuvo- ja autokorivalmistajat saivat käyttää luovuuttaan, kuvaillessaan korimallejaan ja keksiessään niille markkinointimielessä osuvia nimityksiä.


title: Landaulet

text: Autojen valmistuksen alkuaikoina tyypillisen landaulet-korin ominaisuudet on kuvattu kappaleessa "Historiaa ja muuttuvat määritelmät". Korin takaosa oli peitetty tavalla, jonka mukaan korimalli oli saanut nimensä, kuljettajalla ei ollut minkäänlaista säänsuojaa päällipuolellaan eikä myöskään mitään viimasuojaa, kunnon tuulilasista puhumattakaan. Ensimmäiset muutokset auton rakenteeseen tulivat, kun aiemmin auton korin alla tai takaosassa sijainnut moottori siirtyi auton keulalle.


title: Landaulet

text: Sitä mukaa kun uusia koriversioita tuli markkinoille, täytyi myös alkuperäisille landaulet-korimalleille keksiä täsmentäviä lisänimiä. Eroavaisuudet Coupé-Landauletin ja Town Landauletin olivat käytännössä olemattomia ja nimitykset olivat lähinnä valmistajien antamia markkinointinimiä. Korimallien nimet tulivat pääsääntöisesti englanninkielisen kulttuurin piiristä.


title: Landaulet

text:
Käytännöllisyysnäkökohdat ohjasivat kuljettajan istuinmateriaalin valinnassa paksun ja vahvan, usein mustan nahkan käyttöön, kun taas suojatussa matkustamossa voitiin käyttää hyvinkin korkealaatuisia tekstiilejä.
Alkuperäisten hevosvetoisten Brougham-vaunujen piirteisiin kuului nimenomaan lasitettu matkustamon etuosa ja tästä edelleen kehitettiin taitettavalla katolla varustetut Brougham Landaulet -vaunut. Nämä samat piirteet tuotiin siis edelleen myös autojen Brougham-koreihin. Brougham Landaulet erosi muista landaulet-koreista oieastaan vain nimensä myötä.
Termiä käytettiin kuvaamaan korirakennetta joka on touring- ja landaulet-korien yhdistelmä ja jossa ei ole väliseinää matkustamon ja kuljettajan välissä. Toisin kuin touring-koreissa, demi-landauletissa on kiinteä katto ja korin takaosa on avattavissa. Saattoipa joissain koreissa olla jopa kiinteäraaminen tuulilasi, kuten kuvan Panhard & Levassorissa. Tosin koreja saatettiin muuttaa jälkikäteen ja tällainen tonneau-korin päälle rakennettu demi-landaulet voi olla aikakautensa jälkiasennustuote.


title: Landaulet

text: Limousine-kori, jossa kuljettajan suojana on katto, mutta sivut avonaiset (n. vuoteen 1925 saakka). Matkustamo on väliseinän takana ja matkustamon seinärakenteet myös takana ovat kiinteät. Katon takaosa on liu'utettavissa auki, mutta ei alaslaskettavissa.


title: Landaulet

text:
Korittajat valmistivat tällaisia malleja yksittäiskappaleina, tilausten perusteella. Perustana oli usein umpimallinen kori, joka asiakkaan toiveiden mukaisesti varustettiin takaosan avattavalla katolla.
Berline Landaulet ja Pullman-Landaulet ovat jatkokehitelmiä umpinaisista berline- ja Pullman-limousine -koreista. Tyypillinen berline-kori on neliovinen, umpinainen ja kovakattoinen. C-pilarissa on usein pieni ikkuna, istuinrivejä matkustamossa on kaksi ja kuljettajan ja matkustamon välissä on seinä. Myös nämä korimallit ovat asiakkaiden tilausten pohjalta valmistettuja yksittäiskappaleita.


title: Landaulet

text:
Myös arkisemmista ajoneuvoista on tehty landaulet-korisia versioita, kuten oheisen kuvan Oakland osoittaa.
Nykyaikaisessa autonvalmistuksessa erikoiskoritettujen landaulet-mallien pohjana käytetään usein neli- tai kuusiovista jatkettua limousine-koria, jnka katon takaosa on alaslaskettavissa. Kuljettajan katto on kiinteä. Versioina on kuljettajan ja matkustamon erottavasta väliseinästä taakse asti avautuva, 1920-luvun tyylisesti, tai vastaavasti vain taimmaisen istuinrivin paljastava. Esimerkiksi Mercedes-Benz 600 Pullman Landaulet -mallia valmistettiin molempina versioina.


title: Landaulet

text: Aiemmin landaulet-koriset autot olivat tärkeässä roolissa sekä hallitsijoiden ja valtiomiesten omassa käytössä, että valtiovierailujen yhteydessä, mutta nykyajan turvallisuusvaatimukset ovat lähestulkoon lopettaneet niiden käytön. Esimerkiksi monet Vatikaanin käyttämät paavilliset ajoneuvot ovat olleet landaulet-korisia.


title: Landaulet

text: Toisen maailmansodan jälkeen valmistettuja malleja:


title: Landaulet

text: Korimalleja, joissa on kiinteät ovenkarmit, mutta alaslaskettava katto, kuten oheisen kuvan Maybachissa, ei voi pitää puhtaina landaulet-malleina. Saksankielisessä autosanastossa tällaista avoauton ja umpikorin risteytymää kuvataan termillä "cabrio-limousine". Tällaisia koriversioita on valmistettu kalliimpien edustusautojen lisäksi myös halvemmista kansanautoista.


title: Fernando Gaviria

text: Fernando Gaviria Rendon (s. 19. elokuuta 1994 La Ceja, Antioquia) on kolumbialainen rata- ja maantiepyöräilijä. Hän voitti ratapyöräilyn "moniottelun", omniumin maailmanmestaruuden 2015 ja 2016. Hän voitti junioreiden maailmanmestaruuden omniumissa ja pariajossa (madison) 2012. Pan-Amerikan kisoissa 2015 hän voitti kultaa omniumissa ja joukkuetakaa-ajossa.


title: Fernando Gaviria

text: Gaviria edusti maantiepyöräilyssä kolumbialaista Colombia-Coldeportes / Coldeportes-Claro -tallia vuosina 2013–2015. Syksystä 2015 vuoteen 2018 saakka hän edusti belgialaista Etixx-Quick Step / Quick-Step Floors -joukkuetta. Hän voitti Pariisi–Tours-klassikon 2016 karattuaan loppukiriin valmistautuneella pääjoukolta noin 500 metriä ennen maalia. Italian ympäriajossa 2017 hän voitti kolmannen etapin ja siirtyi samalla kokonaiskilpailun johtoon yhden etapin ajaksi. Hän voitti myös kilpailun viidennen, 12. ja 13. etapin sekä pistekilpailun. Ranskan ympäriajossa 2018 hän voitti ensimmäisen ja neljännen etapin.


title: Fernando Gaviria

text: Gaviria on edustanut UAE Team Emiratesia vuodesta 2019 lähtien.


title: Fernando Gaviria

text: Lähde: Cycling Archives


title: Fernando Gaviria

text: Lähteet: Cycling Archives, Pro Cycling Stats.


title: Jacob Cederholm

text: Jacob Cederholm (s. 30. tammikuuta 1998 Helsingborg, Ruotsi) on ruotsalainen jääkiekkopuolustaja, joka pelaa SHL-joukkue HV71:ssä. Eliteprospects.com -sivuston mukaan isokokoinen Cederholm on aggressiivinen oman pään puolustaja, joka luistelee kokoisekseen suhteellisen hyvin, on vahva 1 vs 1 -tilanteissa ja omaa johtajuutta. Hänen hyökkäyspään taitonsa ovat kuitenkin rajalliset, mutta Cederholm ei kuitenkaan tee usein kovin rohkeita kiekollisia ratkaisuja. Hän laukoo oikealta.


title: Jacob Cederholm

text: Cederholm on Jonstorps IF:n kasvatti. Hän toimi kaudella 2013–2014 seuran J18-junioreiden varakapteenina. Seuraavaksi kaudeksi 2014–2015 Cederholm siirtyi HV71:n J18-junioreihin pelaamaan ikäluokan pääsarjaa J18 Elitiä. Hän nousi joukkueen varakapteeniksi. Cederholm pelasi ison osan kaudestaan myös seuran J20-junioreissa. Hän debytoi kauden aikana myös HV71:n SHL-joukkueessa, jossa Cederholm pelasi kolme ottelua ilman tehopisteitä. Vain 16-vuotias Cederholm teki SHL-debyyttinsä 23. lokakuuta 2014 vieraissa Skellefteå AIK:ta vastaan.


title: Jacob Cederholm

text: Kaudella 2015–2016 Cederholm nousi jo 17-vuotiaana HV71:n J20-junioreiden kapteeniksi. Hän pelasi kauden aikana seuran SHL-joukkueessa yhdeksän runkosarja- ja viisi Mestarien liigan ottelua ilman tehopisteitä. Huhtikuussa 2016 Cederholm teki HV71:n kanssa kaksivuotisen SHL-sopimuksen.


title: Jacob Cederholm

text: Winnipeg Jets varasi Cederholmin neljännellä kierroksella 97. pelaajana . Samana kesänä hänet varasi myös Sibir Novosibirsk 142. pelaajana .


title: Jacob Cederholm

text: Cederholm pelasi alle 18-vuotiaiden MM-kilpailuissa vuonna 2016, jolloin hän voitti hopeaa. Cederholm toimi turnauksessa Ruotsin kapteenina. Hän pelasi myös alle 18-vuotiaiden Ivan Hlinkan muistoturnauksessa vuonna 2015, jolloin Cederholm voitti hopeaa.


title: Jacob Cederholm

text: Cederholm pelasi myös World U-17 Hockey Challengessa marraskuussa 2014, jolloin hän voitti pronssia. Yhteensä hän on pelannut 38 poikien maaottelua. Cederholm on toiminut myös Ruotsin alle 16-vuotiaiden maajoukkueen kapteenina.


title: Jacob Cederholm

text: Cederholmin isoveli Anton on Vancouver Canucksin viidennen kierroksen varaus vuodelta . Hän pelaa myös puolustajana.


title: Adam Tilander

text: Adam Tilander (s. 18. syyskuuta 1998 Skövde) on ruotsalainen jääkiekkoilija, joka edustaa SHL-liigassa pelaavaa Skellefteå AIK:ta. Hän on pelipaikaltaan puolustaja.


title: Adam Tilander

text: Oikealta laukova Tilander teki pääsarjadebyyttinsä vasta 16-vuotiaana kaudella 2014–2015.


title: Adam Tilander

text: Tilanderia on pidetty pitkään huippulupauksena, ja hän pelasi jo 13-vuotiaana alle 18-vuotiaiden sarjassa. SKA Pietari varasi hänet viidennellä kierroksella vuoden .


title: Erik Brännström

text: Erik Brännström (s. 2. syyskuuta 1999 Eksjö, Ruotsi) on ruotsalainen jääkiekkopuolustaja, joka pelaa NHL-joukkue Vegas Golden Knightsin organisaatiossa. Hän pelannee lähinnä AHL-joukkue Chicago Wolvesissa. Golden Knights varasi Brännströmin ensimmäisellä kierroksella 15. pelaajana .


title: Erik Brännström

text: "The Sports Forecaster" -sivuston mukaan Brännström on lahjakas hyökkäävä puolustaja, jolla on hyvät hyökkäyspään vaistot ja pelintekotaidot. Hän on käyttökelpoinen ylivoimapelaaja, menee ennakkoluulottomasti ruuhkatilanteisiin ja liikkuu hyvin. Brännströmillä on kuitenkin kehitettävää oman pään pelaamisessa, eikä hän ole kovin isokokoinen.


title: Erik Brännström

text: Brännström on Nässjö HC:n kasvatti. Hän siirtyi juniorina sittemmin HV71:een. Brännström oli kaudella 2013–2014 seuran U16-junioreiden tehokkain puolustaja sekä U16 Elitissä tehoilla 7+20=27 että U16 SM:n tehoilla 3+9=12, joilla hän voitti myös koko sarjan puolustajien piste- ja syöttöpörssin. Brännström voitti kauden päätteeksi U16 SM:n pronssia. Kaudella 2014–2015 hän oli HV71:n U16-junioreiden tehokkain puolustaja tehoilla 4+9=13, kuten myös seuran J18-junioreissa J18 Allsvenskanissa tehoilla 2+13=15, joilla Brännström oli myös joukkueensa paras syöttäjä ja jakoi sisäisen pistepörssin voiton isoveljensä Isacin kanssa. Pudotuspeleissä hän jakoi HV71:n sisäisen tehotilaston voiton Johan Malmborgin kanssa lukemalla +7.


title: Erik Brännström

text: Kaudella 2015–2016 Brännström oli HV71:n J20-junioreiden toiseksi paras syöttäjä, kolmanneksi paras pistemies ja tehokkain puolustaja tehoilla 8+22=30, joilla hän sijoittui koko J20 SuperElitin puolustajien pistepörssissä neljänneksi. Vain 16-vuotias Brännström debytoi kauden aikana myös HV71:n SHL-joukkueessa, jossa hän pelasi kolme runkosarjaottelua ilman tehopisteitä. Brännström teki SHL-debyyttinsä 10. joulukuuta 2015 Örebro HK:ta vastaan. Hän sai ottelussa jääaikaa 2.21 minuuttia ja keräsi ottelusta teholukeman -1. Kaudella 2016–2017 Brännström nousi vain 17-vuotiaana HV71:n J20-junioreiden kapteeniksi. Hän oli tehoilla 9+14=23 joukkueen eniten maaleja tehnyt puolustaja ja jakoi vain 19 ottelun pelimäärästään huolimatta SuperElitin puolustajien pistepörssin kuudennen sijan Brynäs IF:n Marcus Erssonin kanssa. Brännström voitti myös sarjan pudotuspelien puolustajien piste-, maali- ja syöttöpörssin tehoilla 3+4=7.


title: Erik Brännström

text: Brännström pelasi suurimman osan kaudestaan 2016–2017 HV71:n SHL-joukkueessa, jonka kanssa hän teki kevääseen 2019 asti ulottuvan sopimuksen marraskuussa 2016. Brännströmin varsinainen tulokaskausi SHL:ssä toi 35 runkosarja- ja yhdessä Mestarien liigan ottelussa tehot 1+5=6. Hän teki SHL-uransa avausmaalin 21. tammikuuta 2017 Örebro HK:ta vastaan. Brännströmin osuma jäi HV71:n 5–1-voittoon päättyneen ottelun ratkaisumaaliksi. Hän voitti kauden päätteeksi Ruotsin-mestaruuden.


title: Erik Brännström

text: NHL:n laajennusjoukkue Vegas Golden Knights varasi Brännströmin ensimmäisellä kierroksella 15. pelaajana kesällä . Hänestä tuli Golden Knightsin seurahistorian ensimmäinen NHL:ään varattu puolustaja ja eurooppalaispelaaja. Ennen häntä seura varasi samassa varaustilaisuudessa kanadalaishyökkääjät Cody Glassin (6. varaus) ja Nick Suzukin (13. varaus). Brännström teki jo saman kesän heinäkuussa kolmivuotisen tulokassopimuksen Golden Knightsin kanssa. Hän siirtyi kaudeksi 2017–2018 kuitenkin vielä lainalle HV71:n SHL-joukkueeseen. Brännström teki siellä runkosarjassa 15 tehopistettä.


title: Erik Brännström

text: WHL-joukkue Brandon Wheat Kings varasi Brännströmin 44. pelaajana . Golden Knights lähetti hänet syksyn harjoitusleirin päätteeksi kuitenkin AHL-joukkue Chicago Wolvesin vahvuuteen.


title: Erik Brännström

text: Brännström pelasi alle 20-vuotiaiden MM-kilpailuissa vuosina 2018 ja 2019, joista ensimmäinen turnaus päättyi hopeaan. Vuoden 2018 turnauksessa hän toimi Ruotsin varakapteenina. Vuoden 2019 turnauksessa Brännström toimi joukkueen kapteenina ja jakoi neljällä osumallaan Ruotsin sisäisen maalipörssin voiton Emil Bemströmin kanssa. Hän voitti myös turnauksen puolustajien maalipörssin. Brännström valittiin turnauksen tähdistökentälliseen. Valmennus valitsi hänet Ruotsin turnauksen yhdeksi kolmesta parhaasta pelaajasta. Brännström valittiin myös Suomea vastaan pelatun avausottelun päätteeksi joukkueensa ottelun parhaaksi pelaajaksi.


title: Erik Brännström

text: Brännström pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi hopeaan. Vuoden 2017 turnauksessa hän toimi Ruotsin varakapteenina. Brännström pelasi myös alle 18-vuotiaiden Ivan Hlinkan muistoturnauksessa vuosina 2015 ja 2016, joista ensimmäinen turnaus päättyi hopeaan. Hän jakoi Ruotsin sisäisen syöttöpörssin voiton Alexander Nylanderin kanssa neljällä syöttöpisteellään. Vuoden 2016 turnauksessa Brännström toimi joukkueen varakapteenina. Hän jakoi koko turnauksen jäähypörssin voiton joukkuetoverinsa Lukas Wernblomin kanssa.


title: Erik Brännström

text: Brännström pelasi myös World U-17 Hockey Challengessa vuonna 2015, jolloin hän toimi Ruotsin kapteenina ja voitti pronssia. Brännström oli kolmella osumallaan joukkueen paras maalintekijä Rickard Huggin ja Timothy Liljegrenin kanssa. Hän on toiminut myös Ruotsin alle 16-vuotiaiden maajoukkueen kapteenina. Yhteensä Liljegren on pelannut 19 nuorten ja 53 poikien maaottelua.


title: Erik Brännström

text: Ruotsin A-maajoukkueessa Brännström on pelannut kymmenen ottelua tehden kaksi syöttöpistettä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Norrköpingissä Slovakiaa vastaan.


title: Erik Brännström

text: Brännströmin isoveli Isac pelaa hyökkääjänä HV71:n SHL-joukkueessa. Veljesten isä Niklas Brännström pelasi omalla urallaan hyökkääjänä yli 300 Elitserien-ottelua.


title: Michal Ivan

text: Michal Ivan (s. 18. marraskuuta 1999 Žiar nad Hronom) on slovakialainen jääkiekkoilija, joka edustaa Slovakian Extraliigassa pelaavaa HKm Zvolenia. Hän on pelipaikaltaan puolustaja.


title: Michal Ivan

text: Ivan teki pääsarjadebyyttinsä Zvolenin riveissä vasta 15-vuotiaana kaudella 2015–2016.


title: Furkan Korkmaz

text: Furkan Korkmaz (s. 24. heinäkuuta 1997 Istanbul) on turkkilainen koripalloilija, pelipaikaltaan heittävä takamies.


title: Furkan Korkmaz

text: Korkmaz siirtyi Anadolu Efesin junioreihin 15-vuotiaana vuonna 2012. Seuran edustusjoukkueeseen hän siirtyi kesällä 2014 ja teki debyyttinsä sekä Turkin liigassa että Euroliigassa kaudella 2014–2015.


title: Furkan Korkmaz

text: Korkmaz edusti Turkkia vuoden 2015 Euroopan-mestaruuskilpailuissa.


title: Furkan Korkmaz

text: Philadelphia 76ers varasi Korkmazin NBA:han 26. vuorolla . Kaudella 2016–2017 hän pelasi NBA:ssa 14 ottelua ja kaudella 2017–2018 kahdeksan ottelua.


title: Turtles-mutanttikilpikonnat (8. tuotantokausi)

text: Teini-ikäisten mutanttininjakilpikonnien 8.kauden jaksokuvaukset. Kahdeksannesta kaudesta lähtien sarjan ulkoasu muuttui, juoni painotti toimintaa, edellisen kausien henkilöitä karsittiin ja taivaan väritys vaihtui sinisestä punaiseksi, minkä vuoksi viimeiset kaudet tunnetaan sarjan fanien keskuudessa nimellä "Red Sky Seasons".


title: Lappeenrannan satama

text: Lappeenrannan satama on satama Lappeenrannan Kaupunginlahdella, Linnoitusniemessä ja Rapasaaressa. Siihen kuuluu matkustajasatama sekä vieras- ja pienvenesatamia. Rapasaari toimi myös kaupungin rahtisatamana ennen Mustolan sataman valmistumista.


title: Lappeenrannan satama

text: Sataman välittömässä läheisyydessä on historiallinen Lappeenrannan linnoitus. Satama-alueen kaupunginosia ovat Linnoitus, Keskus ja Kylpylä.


title: Lappeenrannan satama

text: Lappeenrannan sataman toiminnasta vastaa Lappeenranta Free Zone Oy Ltd.


title: Lappeenrannan satama

text: Kaupunginlahden länsirannan matkustajasatamasta tehdään erikokoisilla aluksilla risteilyjä Saimaan saaristoon ja Saimaan kanavan kautta Viipuriin. Ulkomaan matkustajaliikenteessä Lappeenrannan satama oli vuonna 2014 Suomen seitsemänneksi vilkkain, yhteensä 18 419 matkustajaa.


title: Lappeenrannan satama

text: Omilla veneillään liikkuvia matkailijoita varten satamassa on Linnoitusniemestä Kaupunginlahden etelärannalle ulottuvat Linnoitusniemen, Linnoituksen laiturin, Maalaisten laiturin ja Kasinon rannan vierasvenepaikat. Paikallisille veneilijöille on pienvenepaikkoja sekä Kaupunginlahden itärannalla Halkosaaressa ja Ainonkadulla että Linnoitusniemessä.


title: Lappeenrannan satama

text: Lappeenranta Free Zonen satamatoimisto sijaitsee Linnoitusniemen kärjessä vanhassa makasiinirakennuksessa. Linnoitusniemessä on myös sataman palvelupiste Sataman Loiste. Palveluja vierasveneilijöille tarjoaa myös Kaupunginlahden etelärannalla oleva Lappeenrannan Kylpylä.


title: Lappeenrannan satama

text: Kaupunginlahden lounaispohjukassa sijaitsee satamatori eli vanha kauppatori kioskeineen, esiintymislavoineen ja ravintolalaivoineen. Kaupunginlahden suulla on puistomainen Halkosaari, joka on yhdistetty mantereeseen pienellä sillalla.


title: Lappeenrannan satama

text: Linnoitusniemen kärkeen rakennetaan kesäsin Suomen suurin hiekkalinna. Talvisin Kaupunginlahdella on toiminut luistelurata.


title: Lappeenrannan satama

text: Luoteesta kaupunkia lähestyvä Saimaan syväväylä (4,2 m) ulottuu Rapasaareen. Kaupunginlahdelle siitä haarautuu 4,0 metrin väylä. Koillisesta kaupunkiin tulee Pappilanniemen kohdalla syväväylästä haarautuva 2,1 metrin väylä, joka oikaisee Akkasaaren, Kaijansaarten ja Karhusaaren eteläpuolitse.


title: Lappeenrannan satama

text: Satama perustettiin Linnoitusniemeen 1870-luvulla. Vuoteen 1876 mennessä alueelle rakennettiin makasiineja sekä kivinen ja hirsipäällysteinen 150 jalkaa leveä laituri. Tämä myöhemmin Keskilaituriksi ja Keisarinlaituriksi (keisari Aleksanteri III:n ja puolisonsa Maria Fjodorovnan vuosien 1885 ja 1891 vierailujen mukaan) kutsuttu laituri sijaitsee niemen itäpuolella noin Halkosaaren pohjoiskärjen tasalla. Vuonna 1885 Linnoitusniemeen tuli rautatie, kun Simola–Lappeenranta-rata ja Rapasaaren rautatieasema valmistuivat. Läheinen Rapasaari liitettiin täyttömaalla niemeen, ja sinne rakennettiin laituri ja pistolaituri. Rata Rapasaareen puhkaistiin läpi linnoituksen länsivallien. Vuonna 1886 rakennettiin uusi laituri myös Linnoitusniemen koillisnurkkaan.


title: Lappeenrannan satama

text: 1950-luvulle mennessä ratapiha oli laajentunut osittain Kaupunginlahdenkin puolelle. Rapasaari ja Linnoitusniemi toimi Lappeenrannan pääasiallisena rahtisatamana, kunnes Saimaan kanavan varrella sijaitseva Mustolan satama valmistui vuonna 1968. Satunnainen rahtitoiminta paikalla jatkui 1990-luvun puoliväliin saakka. Sittemmin raiteet on purettu. Asemarakennus on Suomen Meripelastusseuran paikallisyhdistyksen käytössä.


title: Lappeenrannan satama

text: Kaupunginlahden etelärannalle rakennettiin Lappeenrannan Kylpylä vuonna 1870. Nykyinen kylpylärakennus on vuodelta 1912 ja viereinen Kasino vuodelta 1913. Kaupunginlahti on merkitty satamaksi jo vuodelta 1893 olevassa venäläisessä kartassa, ja se vakiintui henkilöliikenteen käyttöön ensimmäiseen maailmansotaan mennessä. Jo 1800-luvun lopulla sieltä oli linjaliikennettä Taipalsaarelle, Savitaipaleelle ja nykyisen Imatran suuntaan.


title: Lappeenrannan satama

text: 1870-luvulla alkoi Kaupunginlahden rannan somistaminen puistoksi kenraalikuvernöörin luvalla. Nykyisin paikka tunnetaan Rantapuistona eli Kasinon puistona. Kaupunginlahdelta Linnoitusniemeen johtavaa tietä alettiin muokata kävelykaduksi 1890-luvulla, kun sinne istutettiin puita ja sijoitettiin penkkejä. Kylpylän lähellä oleva Halkosaari kunnostettiin puistoksi 1890-luvulla ja yhdistettiin sillalla mantereeseen. Vuonna 1895 saareen rakennettiin paviljonki.


title: Lappeenrannan satama

text: Satamatori toimi myös kauppatorina vuoteen 1956 asti.


title: Alfredo Morelos

text: Alfredo José Morelos Aviléz (s. 21. kesäkuuta 1996 Cereté) on kolumbialainen jalkapalloilija, joka edustaa Skotlannin Valioliigassa pelaavaa Rangersia. Pelipaikaltaan vasenjalkainen Morelos on hyökkääjä.


title: Alfredo Morelos

text: Morelos on Independiente Medellínin kasvatti. Hän debytoi seuran paidassa kaudella 2014, jolloin hän pelasi Categoría Primera A -sarjassa yhden ottelun. Tammikuussa 2016 kolumbialainen jalkapallosivusto uutisoi Morelosin olevan hyvin lähellä lainasopimusta Veikkausliigan Helsingin Jalkapalloklubin kanssa. Helmikuussa Morelos siirtyikin lainasopimuksella HJK:hon. Hän teki debyyttinsä Veikkausliigassa huhtikuussa 2016 IFK Mariehamnia vastaan.


title: Alfredo Morelos

text: Morelos oli Veikkausliigan kaudella 2016 HJK:n paras maalintekijä ja hänet valittiin sarjan parhaaksi hyökkääjäksi. 7. joulukuuta 2016 HJK käytti Morelosin lainasopimuksen osto-option ja teki hänen kanssaan kolmen vuoden sopimuksen.


title: Alfredo Morelos

text: Mores siirtyi Skotlannin Valioliigassa pelaavaan Rangersiin kesäkuussa 2017.


title: Alfredo Morelos

text: Morelos on edustanut Kolumbiaa alle 20-vuotiaiden maajoukkuetasolla. Hän oli mukana vuoden 2015 ikäluokan Etelä-Amerikan-mestaruuskilpailuissa, joissa Kolumbia saavutti hopeaa.


title: Alfredo Morelos

text: Maajoukkuetasolla


title: Haapala (Jaaman piiri)

text: Haapala () on kylä Leningradin alueen Jaaman piirin Kattilan kunnassa Venäjällä. Se sijaitsee Haapalanjärven rannalla 18 kilometriä Kattilan taajamasta länteen. Kylässä on 53 asukasta (vuonna 2010).


title: Haapala (Jaaman piiri)

text: Kylä mainitaan autiona ruotsalaisten vuosina 1618–1623 laatimassa maakirjassa. Myöhemmin sen asukkaat olivat venäläisiä, jotka kuuluivat aluksi Soikkolan ja vuodesta 1878 lähtien Valkovitsan ortodoksiseen seurakuntaan. Haapalan talonpojat olivat 1860-luvulle saakka tilanomistajan maaorjia. Sen jälkeen he kuuluivat kyläkuntana Kattilan volostiiin. Vuonna 1899 Haapalassa oli 22 taloutta ja 125 asukasta. Neuvostoaikana se kuului Valkovitsan ja Villikaisin kyläneuvostoihin.


title: Haapala (Jaaman piiri)

text: Haapalanjärven rannalla on kreivitär Zavodovskajan miehensä muistoksi vuonna 1861 rakennuttama kivinen tsasouna. Kylässä toimii kalastus- ja metsästysmaja.


title: Haapala (Jaaman piiri)

text: Soikkolan inkerikot ovat nimittäneet Haapalan kylää "Sairaksi" ja Haapalanjärveä "Sairan järveksi".


title: Planeetta Yhdeksän

text: Planeetta Yhdeksän on hypoteettinen aurinkokunnan kaukaisissa ulko-osissa sijaitseva suuri jääplaneetta. Sen olemassaoloa ehdotettiin alun perin vuonna 2014 selittämään joidenkin Kuiperin vyöhykkeen kaukaisten osien kohteiden kiertoratoja Auringon ympäri. Joidenkin kappaleiden kiertoradat eivät vaikuta sattumanvaraisilta vaan siltä kuin niihin vaikuttaisi planeetta.


title: Planeetta Yhdeksän

text: Tammikuussa 2016 Konstantin Batygin ja Michael E. Brown julkaisivat tietokonemallinnuksiin perustuvan tutkimuksen, joka vaikutti vahvistavan planeetan olemassaolon mahdollisuutta. He käyttivät planeetasta nimeä ”Planeetta Yhdeksän”.


title: Planeetta Yhdeksän

text: Planeetan radan isoakselin puolikkaan arvioidaan olevan noin 600 AU. Se siis kiertäisi Aurinkoa keskimäärin 20 kertaa kauempana kuin Neptunus. Sen kiertoaika olisi noin 10 000–20 000 vuotta. Planeetan massan on arvioitu olevan 10 Maan massaa (tai 5 000 kertaa Pluton massaa) suurempi.


title: Planeetta Yhdeksän

text: Planeettaa ei ole valokuvattu, mutta Subaru-avaruusteleskooppia käytetään sen etsimiseen. On arvioitu, että kestää viisi vuotta tutkia koko alue, jolla planeetta voisi olla.


title: Asley González

text: Asley González Montero (s. 5. syyskuuta 1989 Caibarién) on kuubalainen judon olympiamitalisti ja maailmanmestari. 179 senttimetriä pitkä ja 90 kilogrammaa painava González kilpailee 90-kiloisten sarjassa.


title: Asley González

text: González saavutti hopeaa vuoden 2012 kesäolympialaisista Lontoosta. Vuoden 2008 kesäolympialaisissa Pekingissä hän oli 13:s. MM-kilpailuista González voitti kultaa vuonna 2013 Rio de Janeirosta. Lisäksi hänellä on pronssia vuodelta 2011. Pan-Amerikan kisoista González on saavuttanut kaksi hopeaa vuosilta 2011 ja 2015. Pan-Amerikan-mestaruuskilpailuista hänellä on kaksi kultaa ja yhtä monta hopeaa.


title: Bentsotrifluoridi

text: Bentsotrifluoridi (CHF) on fluorattu aromaattinen orgaaninen yhdiste. Yhdistettä voidaan käyttää muun muassa liuottimena sekä muiden kemikaalien valmistamiseen.


title: Bentsotrifluoridi

text: Huoneenlämpötilassa bentsotrifluoridi on väritöntä nestettä. Yhdiste liukenee vain niukasti veteen, mutta paremmin useisiin orgaanisiin liuottimiin ja kykenee liuottamaan monia orgaanisia yhdisteitä. Yhdiste reagoi elektrofiilisilla aromaattisilla substituutioreaktioilla esimerkiksi se voidaan nitrata ja halogenoida. Näissä reaktioissa trifluorimetyyliryhmä on inaktivoiva ja metaohjaava. Voimakkaat happoliuokset hydrolysoivat bentsotrifluoridin bentsoehapoksi.


title: Bentsotrifluoridi

text: Bentsotrifluoridia valmistetaan fluoraamalla bentsotrikloridia joko antimonipentafluoridin avulla tai vedettömällä vetyfluoridilla 80–110 °C:n lämpötilassa ja 1,2–1,4 MPa:n paineessa. Katalyyttinä voidaan käyttää siirtymämetallioksidien ja alumiinioksidin seosta ja saantoa parannetaan myös lisäämällä reaktioseokseen hieman heksametyleenitetramiinia.


title: Bentsotrifluoridi

text: Bentsotrifluoridia voidaan käyttää useiden väriaineiden ja maatalouskemikaalien synteeseissä. Lisäksi sitä voidaan käyttää polymeerikemiassa ja dielektrisissä nesteissä. Bentsotrifluoridia voidaan käyttää liuottimena useissa reaktioissa dikloorimetaanin sijasta ja se ei ole yhtä myrkyllistä kuin monet klooratut orgaaniset liuottimet. Bentsotrifluoridin toimiessa liuottimena myös saannot ja selektiivisyydet ovat usein paremmat verrattuna moniin muihin orgaanisiin liuottimiin.


title: Torstein Stenersen

text: Torstein Stenersen (s. 16. lokakuuta 1988) on norjalaissyntyinen, nykyisin Ruotsia edustava ampumahiihtäjä. Stenersen edustaa Ramundberget SSK -seuraa.


title: Torstein Stenersen

text: IBU-cupissa Norjaa edustanut Stenersen sai Ruotsin edustusoikeuden vuonna 2015. Hän debytoi maailmancupissa saman vuoden tammikuussa Anterselvan pikamatkalla sijoittuen sijalle 94. Avauspisteensä hän saavutti tammikuussa 2016 Ruhpoldingin normaalimatkalta ollen seitsemäs. Tuo on myös hänen paras maailmancup-sijoituksensa.


title: Kun kello lyö

text: Kun kello lyö on vuonna 1971 valmistunut englantilainen toiminta- /seikkailuelokuva, joka sai Suomessa ensi-iltansa elokuussa 1971. Elokuva perustuu Alistair MacLeanin romaaniin "When Eight Bells Toll", jonka suomenkielisen laitoksen Kun kello lyö julkaisi WSOY vuonna 1966 Timo Martinin suomennoksena.


title: Kun kello lyö

text: Elokuvan on ohjannut Etienne Périer ja pääosissa ovat muun muassa Anthony Hopkins, Robert Morley ja Nathalie Delon.


title: Kun kello lyö

text: Brittiläinen laivaston tiedustelupalvelun agentti Philip Calvert saa tehtäväkseen selvittää Skotlannin rannikolla kadonneen laivan olinpaikka. Laivan lastina oli miljoonien puntien arvosta kultaharkkoja, jotka varastettiin aivan Iso-Britannian hallituksen silmien alta. Calvert ja hänen parinsa Hunslett tekeytyvät meribiologeiksi ja huomaavat että Skotlannin ylämailla on tekeillä jotain hämärää. Epäilykset kohdistuvat kreikkalaiseen pohattaan, Sir Anthony Skourosiin, jonka jahti on ankkurissa alueella.


title: Michele Perniola

text: Michele Perniola (s. 6. syyskuuta 1998 Palagiano, Italia) on italialainen laulaja, joka edusti San Marinoa vuoden 2015 Eurovision laulukilpailussa duona yhdessä Anita Simoncinin kanssa, kappaleella "Chain of lights". Laulu sijoittui sijalle 16 toisessa semifinaalissa, eikä päässyt finaaliin.


title: Michele Perniola

text: Perniola edusti San Marinoa myös vuonna 2013 lasten Eurovision laulukilpailussa kappaleella "O-o-O Sole intorno a me".


title: Ion Panțuru

text: Ion Panţuru (11. syyskuuta 1934 Sinaia tai Comarnic – 17. tammikuuta 2016) oli romanialainen rattikelkkailija ja olympiamitalisti.


title: Ion Panțuru

text: Panţuru voitti Nicolae Neagoen kanssa kahden miehen kelkoissa olympiapronssia Grenoblessa 1968. Mitali on vuoteen 2017 mennessä Romanian ainoa talviolympialaisista. Samoissa kisoissa Panţuru sijoittui neljän miehen kelkoissa neljänneksi. Hän kilpaili olympiatasolla myös Innsbruckissa 1964, Sapporossa 1972 ja Innsbruckissa 1976. Näissä kisoissa Panţuru sijoittui parhaimmillaan kahden miehen kelkoissa viidenneksi Sapporossa. Panţuru saavutti kahden miehen kelkoista myös kaksi MM-mitalia ja useita EM-mitaleja.


title: Ion Panțuru

text: Panţuru kuoli 81-vuotiaana 17. tammikuuta 2016.


title: Nicolae Neagoe

text: Nicolae Neagoe (s. 2. elokuuta 1941 Sinaia) on romanialainen kilpauransa päättänyt rattikelkkailija ja olympiamitalisti.


title: Nicolae Neagoe

text: Neagoe voitti Ion Panțurun kanssa kahden miehen kelkoissa olympiapronssia Grenoblessa 1968. Mitali on vuoteen 2017 mennessä Romanian ainoa talviolympialaisista. Samoissa kisoissa Neagoe sijoittui neljän miehen kelkoissa neljänneksi. Hän voitti myös useita EM-mitaleja mutta ei MM-mitaleja.


title: Nils Bonpoika Sture

text: Nils Bonpoika (Bosson) Sture (k. 1494) oli ruotsalainen valtaneuvos. Hän nostatti talonpojat Oxenstiernoja vastaan 1466 ja esti Eerik Akselinpoika Tottin valtaannousun Ruotsissa. Hän tuki Kaarle Knuutinpoikaa harjoittamalla Taalainmaalla tämän hyväksi propagandaa. Myöhemmin hän oli Sten Sture vanhemman kannattaja, mutta välit katkesivat myöhemmin, kun hän joutui vaihtamaan Västeråsin läänin vähämerkityksisempään Stegeborgin lääniin.


title: Nils Bonpoika Sture

text: Nils Sture oli Natt och Dag -sukua, mutta otti äidinisänsä mukaan käyttöön nimen Sture.


title: Maitoinen

text: Maitoinen on kylä Hausjärvellä ja Mäntsälässä. Suomen Rauhanyhdistysten Keskusyhdistyksellä on kylällä leirikeskus. Rakennus rakennettiin 1950-luvulla kouluksi. Se oli myöhemmin muussa käytössä, kunnes yhdistys hankki sen vuonna 1978.


title: Maitoinen

text: Mäntsälän puolella 30 henkilöä (2009) asuu Maitoisissa.


title: Nils Sture

text: Nils Sture tarkoittaa seuraavia:


title: Castel Ivano

text: Castel Ivano on kunta Pohjois-Italiassa Trentino-Etelä-Tirolin alueella olevassa Trenton maakunnassa.


title: Castel Ivano

text: Kunta perustettiin vuonna 2016, kun kolme kuntaa Spera (575 asukasta), Strigno (1 451) ja Villa Agnedo (969), yhdistyivät muodostaen Castel Ivanon kunnan.


title: Castel Ivano

text: 1. heinäkuuta 2016 kuntaan fuusioitui vielä Ivano-Fracenan kunta.


title: Renault 40CV

text: 40CV oli ranskalaisen ajoneuvovalmistaja Société des Automobiles Renault’n vuosina 1911–1928 valmistama suurikokoinen henkilöauto. Autosta valmistettiin historiansa aikana useita eri versioita, jotka on nimetty kaksiosaista kirjainmerkintää käyttäen.


title: Renault 40CV

text: Mallinimi Renault 40CV ei viittaa johonkin tarkasti määriteltyyn malliin, mutta tämän nimen alle luokitelluille autoille on yhteinen piirre se, että ne edustivat valmistajansa malliston yläpäätä 1900-luvun toisella ja kolmannella vuosikymmenellä. Valmistushistoriansa aikana eri 40CV-malleja oli kaikkiaan kymmenkunta ja uuden mallin esittely saattoi tapahtua nopeimmillaan jopa vuoden sisällä edeltävän mallin valmistuksen aloittamisesta. Toisinaan malliversioiden väliset erot ovat ulkoisesti huomaamattomia ja keskittyvät lähinnä tekniselle puolelle, toisinaan taas kahden perättäisen mallin välinen ero on selvästi nähtävissä. Tämä liittyy hyvin läheisesti auto- ja moottoritekniikan yleiseen kehitykseen, joka tuolloin, autoilun alkuvuosikymmeninä, eteni valtavin harppauksin. Nimi 40CV tarkoittaa automallin moottorin laskennallisten verohevosvoimien määrää ja usein ei moottorin todellista tehoa tiedetä tai tämä tieto on hävinnyt.


title: Renault 40CV

text: Seuraavissa kappaleissa käsitellään 40CV-versioita niiden kronologisessa esittelyjärjestyksessään.


title: Renault 40CV

text: Ennen ensimmäistä maailmansotaa Renault valmisti malleja, joiden suora jälkeläinen 40 CV -perhe on. Edeltänyt Type BH sai osakseen kevyitä päivityksiä, mutta mallin pääpiirteet ja moottori siirtyivät uuteen malliin lähes muuttumattomina.


title: Renault 40CV

text: Type CG oli ensimmäinen "40CV" ja se esiteltiin 2.–18. joulukuuta 1910 pidetyssä Pariisin autonäyttelyssä. Mallin myynti alkoi 19. päivänä tammikuuta vuonna 1911. Erot edeltäneeseen BH-malliin olivat enemmänkin teknisten ratkaisujen kehityksiä ja liittyivät moottorin voiteluun, jonka kuljettajan sijasta hoiti nyt moottorin sisäinen öljypumppu, voimansiirron välityssuhteisiin ja jarrurumpujen kokoon. Moottorina käytettiin samaa 7536 cm³:n kuusisylinteristä rivimoottoria kuin edeltäneessä "Type BH:ssa", mutta moottorin teho oli pudotettu lukemaan 40 CV @ 1200 r/min, aiemman 50 CV @ 1000 r/min sijaan. Moottorin rakenteena oli kolme peräkkäistä, kaksisylinteristä lohkoa ja sen kehittämä voima välitettiin neliportaisen vaihteiston kautta kardaaniakselin avulla taka-akselille. Rakenne oli tuohon aikaan hyvin edistyksellinen, koska monet valmistajat käyttivät voiman siirtoon vielä hihnoja tai ketjuvetoa.


title: Renault 40CV

text: "Type CG":n akseliväli oli 3,6 metriä ja alustan myyntihinta oli omana aikanaan 21 000 Ranskan frangia.


title: Renault 40CV

text: Vuoden 1913 alussa mallin moottoritehoa jouduttiin pudottamaan rajusti. Syynä tähän oli Ranskan hallituksen määräys, joka oli tullut voimaan 15. joulukuuta 1912. Type CG:n teho pudotettiin 31 CV:hen, muutoin moottoriin ei tehty muutoksia ja kolmelohkoinen rivikuutonen jatkoi elämäänsä seuraviin malliversioihin. Samassa yhteydessä mallin akseliväli kasvoi 3,9 metriin.


title: Renault 40CV

text: "Type CG:n" ominaisuuksista kertoo jotain se, että malli kilpaili samoista ostajista Rolls-Royce Silver Ghostin kanssa. Tämän hintaluokan autoissa eräs insinöörien tavoitteista oli värinätön ja mekaanisesti äänetön käynti ja molemmat valmistajat pyrkivät tähän mm. samankaltaista moottorirakennetta käyttämällä. " Type CG:n" valmistus päättyi vuoden 1913 puolivälissä, 52:n valmistuneen yksilön jälkeen.


title: Renault 40CV

text: Heinäkuun 25. päivänä vuonna 1913 Renault esitteli "Type CG:n" seuraajan, Type DT:n. Eroavaisuudet edeltäjään olivat nytkin mekaanisia ja ne koskivat muutoksia 4-portaisessa vaihteistossa ja välityssuhteissa, jarrurumpujen mitoissa ja sytytysjärjestelmässä, jossa matalajännitemagneetto oli korvattu pyörivällä ankkurilla varustetulla korkeajännitemagneetolla. 7,5-litraisen rivikuutosen tekniset mitat pysyvät ennallaan, poraus oli 100 mm ja iskunpituus 160 mm. Edeltäneen "CG"-mallin moottorimuutoksen myötä sen teho oli 31 CV @ 1200 r/min ja mallin huppunopeus oli 110 km/h.


title: Renault 40CV

text: Edeltäneen "CG"-mallin tavoin auton akseliväli oli 3,9 m. DT-mallia ehdittiin valmistaa vain 21 kappaletta, koska sen seuraaja tuli tuotantoon jo helmikuussa 1914.


title: Renault 40CV

text: Helmikuun 21. päivänä vuonna 1914 markkinoille tuotiin malliversio Type ES. "ES" erosi edeltäneestä "DT"-mallista jälleen vaihteiston ja tasuspyörästön muuttuneiden välityssuhteiden osalta, mutta siinä oli lisäksi uusi kaasutin ja kuljettajan kannalta todellinen ylellisyysvaruste, ohjauspyörän kallistuksen säätö, todennäköisesti ensimmäisenä maailmassa.


title: Renault 40CV

text: Takajousituksessa oli siirrytty 3/4-elliptisestä lehtijousesta puolielliptisen lehtijousen käyttöön. Moottorina oli edelleen 7539 cm³:n kuusisylinterinen rivimoottori, mutta nyt alustan akseliväli oli lyhennetty 3,9 metristä 3,7 metriin. Malli esiteltiin I maailmansodan aattona joten sen valmistusmäärä jäi ainoastaan 45 kappaleeseen.


title: Renault 40CV

text: Type HD tuotiin markkinoille 9. päivänä toukokuuta vuonna 1919. Tämä on ensimmäinen 40CV-malli, jota valmistettiin I maailmansodan jälkeen ja muutokset edeltäneeseen ES-malliin olivat hyvin vähäisiä. Tämä johtui osittain myös sodanjälkeisestä talouden tilasta; sotateollisuuden jäljiltä Renaultilla oli runsaasti tuotantokapasiteettia ja työvoimaa, mutta huikeisiin lukemiin karanneen inflaation takia vähän tilauksia tämän kokoluokan autoille. HD-malli sai uudet renkaat ja se varustettiin upouudella keksinnöllä: sähköstartilla. Lisäksi vaihteiston ja tasauspyörästön välityssuhteita muutettiin, joten suoritusarvot edeltäneen mallin kanssa eivät ole aivan identtiset. HD-mallia valmistetaan elokuuhun 1920 mennessä 72 kappaletta.


title: Renault 40CV

text:
Elokuun 14. päivänä vuonna 1920 Renault tuo myyntiin Type HF:n, jonka on tarkoitus korvata HD, johon nähden, tällä kertaa, on huomattavia eroja, erityisesti teknisellä puolella.
Monen vuoden jälkeen suurimpaan malliin vaihtuu moottori, jonka iskutilavuus on nyt 9120 cm³. Uusi moottori on tehty vanhaa 7,5-litraista sylinterilohkoa hyödyntäen, porausta kasvattamalla. Moottorin todellinen maksimiteho on noin 100 hv:n tietämissä. Uuden kaasuttimen toimintaa oli parannettu ja takajousitusta kehitetty. Auton paino oli noussut, mutta kasvanut moottoriteho piti mallin huippunopeuden yli 100 km/h:ssa. HF-mallia valmistettiin toukokuuhun 1921 mennessä 35 kappaletta.


title: Renault 40CV

text: Type IR esiteltiin 3. toukokuuta vuonna 1921 ja muutokset olivat vähäisiä verrattuna HF-malliin. Ne koskivat ainoastaan välityssuhteiden ja jarrujen muutoksia. Kyseessä on kaikkein lyhimmän aikaa tuotannossa ollut 40CV, malli on vain kolme kuukautta markkinoilla. Mallia valmistuu vain seitsemän kappaletta.


title: Renault 40CV

text: 4. elokuuta samana vuonna markkinoille tuodaan Type JP. JP oli varustettu uudella voimansiirron rakenteella, jossa kardaaniakseli oli sijoitettu vaihteiston ja takasillan toisiinsa yhdistävän putken sisään. Näin koko auton voimalinja oli yhtenäinen paketti. Pyörät olivat halkaisijaltaan pienemmät, aiemmin vain takapyöriin vaikuttanut jarrujärjestelmä voitiin valita myös etupyöriin vaikuttavana. Mallista oli kaksi versiota, Grand Tourisme-ja Sport, ne olivat vastaavasti kahdella eri akselivälillä, 4- ja 3,8 metriä. Vaikka Grand Tourisme -mallin moottori oli käytännössä sama kuin IR:n ja HF:n, Sport-version moottorin todellinen teho oli n. 130 hv. Grand Tourismen huippunopeus oli noin 115–120 km/h , kun taas Sportille ilmoitettiin 130 km/h huippunopeus. JP-mallia valmistettiin huhtikuuhun 1922 mennessä 35 yksilöä.


title: Renault 40CV

text: 11. huhtikuuta 1922 markkinoille tuotiin mallit IR1 ja IR2, joissa oli, yhtenä ensimmäisistä autoista maailmassa, kaikkiin neljään pyörään vaikuttavat hydraulitoimiset rumpujarrut. Järjestelmä rakentui siten että käsijarru vaikutti hydraulisesti kaikkiin neljään pyörään ja polkimen painaminen vaikutti kardaaniakseliin. Renault oli valmistajana hyvin innovatiivinen ja yhtiön nelipyöräjarrujärjestelmä esiteltiin muutamaa kuukautta aiemmin, kuin vastaavasta laitteistosta tunnettu Lancia Lambda. IR1- ja IR2-mallien tuotanto päättyi vuoden 1923 lopulla.


title: Renault 40CV

text: IR1 ja IR2 eivät olleet ainoat 40CV-perheen mallit, jotka tulivat tuotantoon huhtikuussa 1922, sillä samaan hengenvetoon tehdas esitteli kaksi muuta versiota, jotka jakoivat paikat Renaultin malliston yläpäässä välillä 1922 ja 1923 . Nämä mallit olivat JD ja JV . Ensin mainitussa suurin uutinen oli luopuminen 4-portaisesta vaihdelaatikosta ja siirtyminen kolmeportaisen vaihteiston käyttöön. Toinen, vähemmän näkyvä ero oli, että käsijarru vaikutti kaikkiin neljään pyörään, kun poljin vaikutti edelleenkin vain takapyöriin, mutta ei enää kardaaniakselia jarruttamalla. Muilta osin JD:n ominaisuudet olivat samat kuin edeltäneiden IR- ja JP-mallien. Mallin tuotanto päättyi marraskuussa 1922, kun sitä oli valmistettu vain kaksi kappaletta.


title: Renault 40CV

text: Neljäs malli, JV, lanseerattiin myös huhtikuussa 1922. Sen erot aiempiin malleihin olivat jälleen jarrujärjestelmän ominaisuuksissa. JV:n jarrujärjestelmä oli varustettu tehostimella, yhtenä ensimmäisistä malleista ja merkeistä maailmassa. Toinen merkittävä ero oli, että jalkajarru vaikutti kaikkiin neljään pyörään, kun taas käsijarru palasi vaikuttamaan ainoastaan takapyöriin. Lisäksi toisin kuin JD-mallissa ,vaihteisto oli jälleen 4-nopeuksinen. JV-mallin valmistus päättyi marraskuussa 1923 ja niitä valmistui 42 kappaletta.


title: Renault 40CV

text:
Pariisissa marraskuussa 1922 esitelty JV1 oli tarkoitettu JD:n korvaajaksi, ja sitä valmistettiin rinnan kolmen muun, aiemmin mainitun kärkimallin kanssa.
Verrattuna näihin, ja kaikkiin muihin aikaisempiin 40CV-malleihin, JV1 erosi lähinnä runkonsa osalta, jota oli takapäästään muokattu, jousipakkojen uudenlaisen ripustuksen johdosta. Jäähdytinkennoja oli yhden sijasta kaksi, mutta ne sijaitsivat edelleen konehuoneen takaosassa. Keulapeitteen muotoilua on hieman muodistettu ja virtaviivaistettu, etenkin takapäästä, jossa se on muotoiltu samaan tasaan rintapellin kanssa, mutta muutoin sen design pysyy edelleen uskollisena Billancourtin perinteille. Myös auton sisätilat saavat osakseen uudistuksia.


title: Renault 40CV

text: JV1:n voimanlähde oli sama kuin aiempien mallien, eli 6-sylinterinen 9120 cm³:n rivimoottori, mutta sitä oli uudistettu siten, että verotettavaksi tehoksi lasketaan 42 hv. Arvo tulee pysymään samana 40CV-dynastian loppuun saakka. Moottorin todellinen teho oli noin 150 hv. Lisäksi malli sai myös päivityksiä uuden ohjauspyörän, välityssuhteiden ja jarrujensa osalta, jotka olivat hieman erilaiset kuin JV-mallissa.


title: Renault 40CV

text: JV1:n tuotanto kesti vuoden, jonka aikana myytiin 148 yksilöä.


title: Renault 40CV

text: Marraskuussa 1923 markkinoille esitellään malli MC, joka on Renaultin vastine ranskalais-espanjalaisen Hispano-Suizan ylelliselle H6-mallille. MC eroaa melko paljon edeltäneistä IR1-, IR2-, JV- ja JV1-malleista. Mallissa on muun muassa uusi kaasutin ja uusi jarrutehostin. Lisäksi malli on tarjolla kahdella eri akselivälillä, normaali 3801 mm ja pitkä 3994 mm. Mallia valmistettiin marraskuuhun 1924 mennessä 169 kappaletta . Näistä kuusi oli esi-sarjan autoja, jotka valmistettiin esiteltäväksi Pariisin autonäyttelyssä, jossa MC debytoi. Malli sai hyvän maineen suoritusarvoistaan, tarkasta ohjauksestaan ja hyvästä ajettavuudestaan.


title: Renault 40CV

text: MC korvattiin marraskuussa 1924 mallilla MC1, jossa palattiin vanhempaan, JV1-mallissa käytössä olleeseen jarrutehostimeen, mutta MC-mallin uuden kaasuttimen myötä moottorin hengitystä parannettiin. MC1 oli tuotannossa maaliskuuhun 1926 ja sitä valmistettiin 236 kappaletta.


title: Renault 40CV

text: 40CV-perheen viimeinen edustaja, NM, esiteltiin Pariisin autonäyttelyssä syyskuussa 1925, mutta sen markkinointi alkoi vasta tammikuussa 1926. Tässä uudessa mallissa, joka oli viimeinen pitkä 40CV, palattiin jälleen kolmeportaisen vaihteiston käyttöön mutta samalla siinä esiteltiin uutena innovaationa kuiva yksilevykytkin, joka korvasi siihen asti käytössä olleen kartiokytkimen. Muita uusia ajatuksia tulevaisuudesta edustivat kevytmetalliosien käyttö alustan joidenkin osien valmistuksessa sekä öljynjäähdytimen kenno, joka oli sijoitettu moottoritilan etuosaan. Viimeksi mainittu uudistus oli suoraa kehitystä vastavalmistuneella Montlhéryn kilparadalla suoritetuista testiajoista. Koska NM profiloitui suorituskykyiseksi malliksi, yhtiö päätti säilyttää valmistusohjelmassa toistaiseksi myös MC1-mallin niitä ostajia varten, jotka arvostivat enemmän perinteisempää 40CV:n tyyliä. Voimanlähteenä NM-mallissa oli sama 6-sylinterinen, 9,1-litrainen ja 150 hevosvoimainen moottori kuin JV1:ssä, sen avulla NM pääsi korimallista riippuen noin 120 km/h huippunopeuteen.


title: Renault 40CV

text: Maaliskuussa 1926 MC1 otettiin pois tuotannosta jonka jälkeen NM oli Renaultin hinnastossa ainoa 40CV-malli. Mallin suosio alkoi osoittaa hiipumisen merkkejä, koska potentiaalisille asiakkaille oli tarjolla lukuisia, modernimpeja vaihtoehtoja. 40CV-malleja oli valmistettu jo 15 vuoden ajan, mutta yhtiö ei ollut vielä valmis poistamaan mallistoa markkinoilta, vaan päivitti tekniikkaa uuteen uskoon. Pariisin autonäyttelyssä, syksyllä 1926, esiteltiin toisen sarjan NM. Tässä uudessa painoksessa NM:n akseliväli pidennettiin 3801 mm:stä 3871 mm:iin. Mallia oli päivitetty myös uuden jousitusjärjestelyn ja uuden jarrutehostimen avulla. Myyntiluvut saatiin jälleen nousuun, mutta oli selvää, että oli tarpeen ajatella mallille manttelinperijää. Vuoden 1928 jälkimmäisellä puoliskolla pitkään palvellut 40CV-sarja siirrettiin historiaan ja sen paikan Renaultin lippulaivana otti uusi Reinastella (Type RM). NM-mallia valmistettiin kaikkiaan 147 kappaletta.


title: Simon Andersson (hiihtäjä)

text: Simon Andersson (s. 10. toukokuuta 1991) on ruotsalainen maastohiihtäjä. Hän edustaa Falun-Borlänge SK:ta.


title: Simon Andersson (hiihtäjä)

text: Andersson hiihti ensimmäisen kilpailunsa maailmancupissa 1. maaliskuuta 2014 Lahdessa ollen vapaan hiihtotavan sprintissä 61:s. Ensimmäiset maailmancupin pisteensä hän saavutti oltuaan 27:s Tour de Skillä 2015. Anderssonin paras saavutus maailmancupissa on 26. sija Rukan Nordic Openingissa marraskuussa 2015. Yksittäiset etapit mukaan lukien Andersson on ollut parhaimmillaan 12:s Val Müstairissa vapaan hiihtotavan sprintissä Tour de Skillä 2015.


title: Simon Andersson (hiihtäjä)

text: Skandinavia Cupissa Anderssonin paras sijoitus on neljäs Lillehammerissa 30 kilometrin perinteisen hiihtotavan kilpailussa 14. joulukuuta 2014.


title: Simon Andersson (hiihtäjä)

text: Andersson oli mukana alle 23-vuotiaiden MM-kilpailuissa Val di Fiemmessä 2014. Hän oli vapaan hiihtotavan sprintissä 20:s, 15 kilometrin perinteisen hiihtotavan kilpailussa 14:s ja yhdistelmäkilpailussa 25:s.


title: Svante Steninpoika Sture

text: Svante Steninpoika Sture (1517–1567) oli ruotsalainen valtaneuvos ja valtakunnanmarski. Hän oli Sten Sture nuoremman poika. Hän kuului valtaneuvostoon Kustaa Vaasan aikana. Eerik XIV nimitti hänet marskiksi 1560, ja kreivin arvon hän sai 1561. Hänet surmattiin niin sanottu Sturein murhien aikana.


title: Cembra Lisignago

text: Cembra Lisignago on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun Cembran (1 823 asukasta) ja Lisignagon (552 asukasta) kunnat yhdistyivät.


title: Contà

text: Contà on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun kolme pientä kuntaa, Cunevo (595 asukasta), Flavon (523) ja Terres (320), yhdistyivät muodostaen Contàn kunnan.


title: Turunmaan sairaala

text: Turunmaan sairaala – Åbolands sjukhus on Turun III kaupunginosassa, Kaskenkatu 13:ssa sijaitseva sairaala. Hallinnollisesti se on Varsinais-Suomen sairaanhoitopiiriin kuuluva kunnallinen liikelaitos, joka tuottaa perustason erikoissairaanhoidon palveluja ruotsin ja suomen kielellä. Turunmaan sairaalalla on potilaita lähes jokaisesta Varsinais-Suomen kunnasta, mutta erityisesti se palvelee Kemiönsaaren ja Paraisten asukkaita. Sairaalaa oli tarkoitus laajentaa viereisille tonteille, mutta sairaanhoitopiirin hallitus päätti jättäytyä pois laajennushankkeesta joulukuussa 2015. Sen mielestä erillisen kaksikielisen kattavan erikoissairaanhoidon yksikön ylläpito ei ole perusteltua Varsinais-Suomen ruotsinkielisen väestöpohjan pienuuden takia.


title: Turunmaan sairaala

text: Turunmaan sairaalan Kaskenkadun yksikössä toimivat fysiatrinen, gynekologinen, keuhkosairauksien, korva-, nenä- ja kurkkutautien, lasten ja nuorten, nuorisopsykiatrian, silmätautien ja sisätautien poliklinikka, kirurgian ja gynekologian osasto, leikkausosasto, psykiatrian vuodeosasto, sisätautien osasto sekä laboratorio- ja röntgenpalvelut. Aikuisten psykiatrian poliklinikat sijaitsevat Paraisilla ja Kemiössä.


title: Turunmaan sairaala

text: Sairaala-alue sijaitsee Kaskenkadun, Itäisen Pitkänkadun, Vuorikadun ja Sirkkalankadun rajaamassa korttelissa. Sairaala rakennettiin Erik Bryggmanin suunnittelemana 1950-luvun alussa. Se muodostuu aikansa sairaalarakentamisen tapaan rakennussiivistä, jotka noudattavat ruutukaavakatujen katulinjoja, mutta sijoittuvat polveilevasti kadun reunaan. Pihalla on lastenkodiksi suunniteltu erillisrakennus. Sairaalan Kaskenkadun suuntainen siipi suunniteltiin nelikerroksiseksi, mutta toteutettiin kaksikerroksisena. Pääsisäänkäynti on Sirkkalankadun kulmassa. Sen vieressä oleva sairaalan leikkaussalisiipi on rakennettu Bryggmanin alkuperäissuunnitelman kohdalle vuonna 1984 arkkitehtitoimisto Sigvard Eklundin suunnittelemana.


title: Turunmaan sairaala

text: Sairaalan nykyinen vuodeosasto muodostuu kahdesta osastosta kahdessa kerroksessa. Osa potilashuoneista on suuria seitsemän potilaan saleja; yhden hengen huoneita on kaksi. Sairaalaan suunniteltiin noin 2000 neliömetrin laajennusta, jonka yhteydessä vuodeosasto olisi muuttunut pääosin yhden hengen huoneista koostuvaksi. Laajennuksen tieltä olisivat väistyneet Bryggmanin suunnittelema sisäpihan lastenkoti sekä Vuorikadun varressa sijaitseva Alexander Nyströmin suunnittelema, kaksikerroksinen, jugendtyylinen puu-kivitalo.


title: Turunmaan sairaala

text: Erik Bryggmanin suunnittelema sairaala rakennettiin 1950-luvulla muun muassa Ruotsista ja Yhdysvalloista saadun tuen avulla. Merkittävässä osassa olivat Ruotsin Punaisen Ristin Turunmaan saariston lasten terveydenhuollon kehittämiseen kohdistamat varat. Ensimmäisinä toteutettiinkin lastenosasto ja synnytysosasto, mutta hanke laajeni monipuoliseksi sairaanhoitokeskukseksi.


title: Turunmaan sairaala

text: Lahjoitusvaroin hankittiin muun muassa sodanjälkeisen säännöstelyn alaisuudessa ollutta kahvia, joka myytiin parissa viikossa sairaalan hyväksi. Sairaalaa on alusta asti tukenut myös vuonna 1919 perustettu Eschnerska Frilasarettet -säätiö. Se perustettiin vuonna 1853 kuolleen turkulaisen kauppias ja laivanvarustaja Carl Gustaf Eschnerin testamenttivarojen haltijaksi. Eschner oli testamentannut 30 000 hopearuplaa Turun kaupungille köyhiä merimiehiä ja kauppamiehiä hoitavan vapaasairaalan rakentamiseksi. Sairaala jäi aikoinaan rakentamatta, mutta vuonna 1919 varojen hoitajaksi perustettu Eschnerska Frilasarettet -säätiö on 1960-luvulta alkaen tukenut merkittävästi Turunmaan sairaalaa.


title: Turunmaan sairaala

text: Roiskerapatun, harjakattoisen rakennuksen arkkitehtuuria pidetään Bryggmanin myöhäisille töille tyypillisenä. Bryggman suunnitteli samaan aikaan myös Mäntän aluesairaalan (1945–1953) ja Läntisen Uudenmaan piirisairaalan Tammisaareen (1947–1952). Turunmaan sairaalan rakennusryhmää hallitsee Kaskenkadun puolella oleva kahdeksankerroksinen torni, jonka alakerroksissa oli alun perin hoitajien asuntola ja ylempänä suurempia asuntoja. Sairaala on toteutettu useassa vaiheessa. Sirkkalankadun puoleinen siipi toteutettiin alun perin kaksikerroksisena, mutta korotettiin kolmikerroksiseksi.


title: Sture-murhat

text: Sture-murhat eli Sturein murhat tarkoittavat Tukholmassa 24. toukokuuta 1567 toimeenpantuja murhia. Eerik XIV epäili eräiden aatelisten hautovan maanpetoksellisia ajatuksia, ja valtiopäivät langetti heille tuomiot. Eerik kuristi tuomiotta jääneen Nils Svantenpoika Sturen ja surmautti useita muita, Svante Sturen, Abraham Stenbockin, Erik Svantenpoika Sturen ja Ivar Ivarsinpoika Liljeörnin sekä vahingossa vielä oman opettajansa Dionysos Beurreuksen. Tässä yhteydessä paljastui Eerikin mielisairaus. Mahdollisesti Eerik oli suunnitellut myös Klaus Flemingin murhaamista samassa yhteydessä, mutta Fleming oli jäänyt pois valtiopäiviltä, joiden aikana murhat tapahtuivat.


title: Alexis Zapata

text: Alexis Zapata Álvarez (s. 10. toukokuuta 1995 Medellín, Kolumbia) on kolumbialainen jalkapalloilija. Zapata edustaa Italian Serie B:ssa pelaavaa Perugiaa, jossa hän on lainassa Serie A:ssa pelaavasta Udinesesta. Pelipaikaltaan Zapata on vasen laitalinkki.


title: Alexis Zapata

text: Zapata aloitti ammattilaisuransa kolumbialaisessa Envigadossa. Hän pelasi ensimmäisen ottelunsa Kolumbian pääsarjassa 18. toukokuuta 2013, kun Envigado hävisi kotonaan Deportes Quindíolle 0–1. Ensimmäisen pääsarjamaalinsa Zapata teki 26. syyskuuta 2013, kun Envigado voitti kotonaan Cúcuta Deportivon 2–0. Yhteensä Zapata pelasi kaudella 2013 pääsarjassa 15 ottelua, joissa hän teki kaksi maalia.


title: Alexis Zapata

text: Zapata siirtyi tammikuussa 2014 espanjalaiseen Granadaan, joka lainasi hänet saman tien italialaiseen Sassuoloon. Hän ei ehtinyt pelata sarjaotteluita kummassakaan seurassa, kun siirtyi jo kesällä 2014 italialaiseen Udineseen. Zapata teki ensiesiintymisensä Serie A:ssa 23. marraskuuta 2014, kun Udinese pelasi kotonaan 1–1-tasapelin Chievo Veronan kanssa. Ottelu jäi Zapatan ainoaksi pääsarjatasolla kaudella 2014–2015. Kesällä 2015 Udinese lainasi hänet sarjatasoa alemmas Perugiaan.


title: Alexis Zapata

text: Zapata on edustanut Kolumbiaa alle 20- ja alle 21-vuotiaiden maajoukkuetasolla. Hän oli mukana alle 20-vuotiaiden Etelä-Amerikan-mestaruuskilpailuissa Uruguayssa 2015, jossa Kolumbia saavutti hopeaa, ja saman ikäluokan MM-kilpailuissa Uudessa-Seelannissa samana vuonna. Zapata pelasi Etelä-Amerikan-mestaruuskilpailuissa seitsemän ja MM-kilpailuissa neljä ottelua. MM-kilpailuissa hän onnistui myös maalinteossa Senegalia vastaan.


title: Pikaluistelu talviolympialaisissa 2014 – miesten 1 000 m

text: Miesten 1 000 metrin pikaluistelu kilpailtiin vuoden 2014 talviolympialaisissa Adler Arenalla 12. helmikuuta 2014. Stefan Groothuis voitti kultaa.


title: Krister Ståhlberg

text: Sven Krister Ståhlberg (s. 1947) on suomalainen yhteiskuntatieteilijä. Hän on ollut Åbo Akademin julkishallinnon professori 1980–2003. Hän tutki kunnallista ja valtionhallinnon suunnittelua ja virkamieskuntaa.


title: Krister Ståhlberg

text: Ståhlberg väitteli 1975 ja oli 1970–1979 Åbo Akademissa valtiotieteissä assistentina ja yliassistenttina, ja seuraavana vuonna hän aloitti professorina. Vuosina 2002–2010 hän hoiti Svenska kulturfondenin silloin perustettua johtajan tehtävää. 1977–1982 ja 1987–1992 hän oli Finsk Tidskriftin päätoimittaja.


title: Krister Ståhlberg

text: Ståhlberg on julkaissut runsaasti kuntien ja valtion hallintoa käsitteleviä teoksia, kuten väitöskirjan "Teori och praxis i kommunal planering" (1975). Hän sai filosofian kunniatohtorin arvon 2002.


title: Louane Emera

text: Anne Peichert (s. 26. marraskuuta 1996), joka tunnetaan paremmin artistinimellä Louane Emera tai pelkkä Louane, on ranskalainen laulaja ja näyttelijä.


title: Louane Emera

text: Louane Emera on orpo, sillä molemmat hänen vanhempansa ovat kuolleet sairauksiin – isä vuonna 2013 ja äiti vuotta myöhemmin.


title: Louane Emera

text: Emeran ensiesiintyminen televisiossa oli 12-vuotiaana lasten laulukilpailu-ohjelmassa "L’École des stars" vuonna 2009. Vuonna 2013 hän osallistui ranskalaisen "" -ohjelman toiselle kaudelle.


title: Louane Emera

text: Vuonna 2014 Emera näytteli elokuvassa "Bélierin perhe" (La Famille Bélier) ja sai roolistaan César-palkinnon.


title: Louane Emera

text: Emeran maaliskuussa 2015 julkaistu debyyttialbumi "Chambre 12" oli Ranskan albumilistan kärjessä yhteensä 12 viikkoa. Vuoden loppuun mennessä sitä oli myyty yli , ja se oli toiseksi myydyin albumi Ranskassa vuonna 2015.


title: Taneli Mustonen

text: Taneli Mustonen (s. 1978 Joensuu) on suomalainen elokuvaohjaaja. Hänet tunnetaan erityisesti elokuvastaan "Luokkakokous" (2015), joka perustuu tanskalaiseen "Klassefesten"-elokuvaan (2011).


title: Taneli Mustonen

text: Vuonna 2016 ilmestyi Mustosen ohjaama ja käsikirjoittama Bodominjärven murhiin pohjautuva kauhuelokuva "Bodom". Samana vuonna ensi-iltansa sai myös Mustosen ohjaama "Luokkakokous 2 – Polttarit".


title: Taneli Mustonen

text: Mustonen pääsi 20-vuotiaana ensimmäisellä yrittämällään opiskelemaan elokuvaohjausta Taideteolliseen korkeakouluun. Vuonna 2015 Mustonen otettiin mukaan "Varietyn" kymmenen lupaavimman pohjoismaisen ohjaajan listalle.


title: Taneli Mustonen

text: Mustosen ollessa lapsi hänen vanhempansa ostivat elokuvateatterin Outokummussa. Mustosen elokuvafilosofia nojaa tähän lapsuudenkokemukseen, sillä hän pyrkii tekemään elokuvia pelkästään suurelle yleisölle.


title: Marine Vacth

text: Marine Vacth (s. 9. huhtikuuta 1991 Pariisi, Ranska) on ranskalainen näyttelijä ja malli.


title: Marine Vacth

text: Vacthin mallin ura alkoi, kun hänet huomattiin 14-vuotiaana vaatekaupassa. Häntä ovat valokuvanneet muun muassa Juergen Teller, Jean-Baptiste Mondino ja Paolo Roversi. Hänestä tuli Yves Saint-Laurentin Parisienne-hajuveden malli Kate Mossin jälkeen.


title: Marine Vacth

text: Vacthin ensimmäinen näyttelijäntyö oli Cédric Klapischin ohjaamassa elokuvassa "Ma part du gâteau" (2011). Vuonna 2013 hän näytteli pääosaa François Ozonin ohjaamassa elokuvassa "" ("Jeune & jolie"). Vacth oli roolistaan ehdolla César-palkinnon saajaksi.


title: Patrai

text: Patrai (, myös , ) oli antiikin aikainen kaupunki ja kaupunkivaltio ("polis") Akhaiassa Kreikassa. Se kukoisti erityisesti roomalaisella kaudella. Kaupunki on kehittynyt nykyiseksi Patraksen kaupungiksi ja sijaitsi sen paikalla.


title: Patrai

text: Patrai sijaitsi, samoin kuin nykyinen Patraksen kaupunki, Peloponnesoksen niemimaan luoteisrannikolla hieman länteen Rhionin (nyk. Río) niemestä. Se oli rakennettu Patrainlahden rannikolle lähelle Korintinlahden suuta. Patrain akropolis eli yläkaupunki oli rakennettu kaupungin taustalla kohoavasta Panakhaikos-vuoresta (nyk. Panachaïkó) kaupungin suuntaan ulottuvalle harjanteelle, jonka pituus on noin 1,5 kilometriä. Kaupungin ympäristö oli hedelmällistä tasankoa.


title: Patrai

text: Kreikkalaisessa mytologiassa seutua asuttivat alun perin ”autoktooneiksi” tai ”rannikon kansaksi” kutsuttu kansa. Näiden kuninkaana toimi Eumelos, jolle Triptolemos opetti maanviljelyn taidon. Tästä alueen vanhin kaupunki sai nimen "Aroe" (). Eumeloksen poika oli nimeltään Antheias, ja tästä sai nimen alueen toinen kaupunki "Antheia" (). Kolmas kaupunki oli nimeltään "Mesatis" (), koska se sijaitsi kahden ensin mainitun välillä.


title: Patrai

text: Myöhemmin, historiallisesti ajatellen mykeneläisellä kaudella, seutua asuttivat joonialaiset. Patrain kaupunkivaltio syntyi joskus Kreikan niin kutsuttujen pimeiden vuosisatojen aikana Peloponnesoksen doorilaisvalloituksen jälkeen. Tuolloin alueelle tuli Spartasta Lakoniasta lähteneitä akhaijeja tai akhaialaisia, jotka doorilaiset olivat ajaneet pois. Näiden johtaja heeros Patreus keskitti ("synoikismos") seudun vanhat asukkaat Antheiasta ja Mesatiksesta Aroeen, ja teki siitä kaupungin, jonka nimesi itsensä mukaan. Strabonin mukaan tässä "synoikismoksessa" olisi ollut mukana kolmen sijasta seitsemän kaupunkia. Joka tapauksessa kaupungin nimi oli monikkomuodossa ("Patrai" tai "Patrees"), koska siihen oli yhdistetty useita asutuksia. Patraita hallitsi alun perin kuningas, mutta myöhemmin valtiomuoto kehittyi demokraattiseksi.


title: Patrai

text: Arkaaisella ja klassisella kaudella Patrai oli suhteellisen syrjässä kreikkalaisen maailman ytimestä ja monista suurista tapahtumista, joten se ei näyttele tuon ajan historiassa kovin suurta osaa. Patrai ja koko Akhaia eivät ottaneet osa 400-luvun eaa. alkupuolen persialaissotiin. Vuosisadan loppupuolen peloponnesolaissodassa Patrai oli Akhaian ainoa kaupunki, joka oli Ateenan puolella. Alussa Ateenan satamana Korintinlahden suunnassa toimi Naupaktos, kun taas Patraita piti hallusaan Korintti. Ateena ja Korintti kävivät meritaistelun Patrainlahdella kaupungin edustalla vuonna 429 eaa.


title: Patrai

text: Makedonian vallan aikana kaupunkia pitivät hallussaan Aleksanterin joukot. Tämän kuoleman jälkeen Patrai päätyi Kassandroksen vallan alle. Vuonna 314 eaa. Antigonoksen kenraali Aristodemoksen joukot ajoivat kuitenkin Kassandroksen joukot pois. Vuosina 307–303 eaa. kaupunki oli puolestaan Demeterios Poliorketeen vallan alla. Vuonna 280 eaa. Patrai oli yhdessä Dymen kanssa ensimmäinen Akhaian kaupungeista, joka irtautui Makedonian vallasta. Esimerkkiä seurasivat Farai ja Tritaia. Seurauksena nämä neljä kaupunkia perustivat Akhaian liiton uudelleen. Vuonna 279 eaa. Patrai auttoi aitolialaisia, joiden alueen gallit olivat vallanneet.


title: Patrai

text:
Myöhemmin Patrai ja Akhaian liitto liittoutuivat Rooman kanssa. Se johti kuitenkin kaupungin tuhoon Korintin tuhon vuonna 146 eaa. jälkeen, ja suurin osa asukkaista hylkäsi sen ja muutti läheisiin kyliin, Antheiaan, Mesatikseen, Bolinaan, Argyraan ja Arbaan. Kaupunki säilyi kuitenkin olemassa jossain muodossa, lähinnä satamapaikkana, sillä sen sijainti oli hyödyllinen roomalaisten merenkulun kannalta. Farsaloksen taistelun jälkeen Patrain otti haltuunsa Cato nuorempi, mutta myöhemmin se tuli Caesarin joukkojen haltuun. Marcus Antonius valmistautui kaupungissa talvella 32–31 eaa. kohtaamaan Octavianus Augustuksen. Aktionin taistelun alla sen valtasi Agrippa.
Augustus rakennutti lopulta kaupungin uudelleen, sillä hän halusi perustaa Kreikan länsirannikolle kaksi roomalaista koloniaa. Toinen Augustuksen kolonia oli Nikopolis pohjoisempana Aktionin taistelun paikalla. Patraista tuli roomalainen kolonia nimellä "Colonia Aroe Augusta Patrensis", ja se sai vapaakaupungin ("civitas libera") oikeudet. Kaupunkiin siirrettiin jälleen asukkaat alueen kylistä ja kaupungeista, nyt myös Rhypaista, ja sinne perustettiin suuri varuskunta. Akhaian alueen lisäksi Patrai hallitsi myös muun muassa Ozolian Lokrista. Augustuksen jälkeen Patraita tukivat keisarit Nero, Hadrianus, Antoninus Pius ja Diocletianus.


title: Patrai

text: Patraista olivat kotoisin muun muassa kirjailija Lukios ja filosofi Theagenes. Kaupungin kansalaisista käytettiin etnonyymejä "Patreus" () ja "Patraieus" (), latinaksi "Patrensis". Patrai tunnettiin muun muassa Eliin alueella kasvatetun pellavan kudonnasta ja vaatteiden valmistuksesta. Tämän vuoksi kaupungin naispuolisen väestön sanotaan olleen huomattavan suuri miespuoliseen väestöön nähden.


title: Patrai

text: Patrai tuhoutui maanjäristyksessä 500-luvulla jaa. Myöhemmin asutus paikalla on kehittynyt nykyiseksi Patraksen kaupungiksi, joka on edelleen Kreikan länsirannikon merkittävin satama.


title: Patrai

text: Akropolis ja kaupunginmuurit


title: Patrai

text: Patrain akropoliina () eli yläkaupunkina ja linnavuorena toimi kukkula, joka oli mykeneläisaikainen Aroen paikka, ja akropolis tunnettiin tällä nimellä myös antiikin aikana. Koska antiikin aikainen akropolis oli samalla paikalla, kukkulalta ei ole tehty merkittäviä mykeneläisiä löytöjä. Mykeneläisaikaisia hautoja on sen sijaan löydetty Antheian ja Mesatiksen alueelta.


title: Patrai

text: Akropoliilla oli Artemis Lafrialle omistettu temppeli, jonka kultti ja kulttipatsas oli siirretty Kalydonista Augustuksen käskyllä. Akropoliin antiikin aikaisista muureista on vain vähän jäänteitä. Nykyisin paikalla on keskiaikainen Patraksen linna, jonka vuoksi suurin osa linnoitusjäänteistä kukkulalla on keskiaikaisia. Linna rakennettiin alun perin jo 500-luvulla jaa. ja oli sitä laajennettiin ja käytettiin bysanttilaisella kaudella, frankkivallan aikana sekä vielä osmanivallan aikana.


title: Patrai

text: Patraissa oli myös Ateenan ja Pireuksen yhdistäneiden Pitkien muurien tapaiset muurit, jotka yhdistivät kaupungin sen satamaan. Ne rakennettiin vuonna 419 eaa. Alkibiadeen kehotuksesta.


title: Patrai

text: Odeion


title: Patrai

text: Patrain roomalainen odeion eli musiikkiteatteri () sijaitsi akropoliin länsipuolella. Se rakennettiin 100-luvun jaa. puolen välin tienoilla, ja se oli Kreikan huomattavin odeion Ateenan Herodes Atticuksen odeionin jälkeen. Odeionin katsomossa oli 23 istuinriviä ja siinä oli tilaa noin katsojalle.


title: Patrai

text: Odeion löydettiin vuonna 1889 ja sen kunnostustyöt valmistuivat vuonna 1965. Odeion on edelleen käytössä musiikkiesityksiin erityisesti vuosittaisen Patraksen kansainvälisen festivaalin aikana.


title: Patrai

text: Muut rakennukset


title: Patrai

text: Odeionin ja akropoliin välisellä alueella sijaitsivat kaupungin agora eli kokoontumis- ja kauppapaikka sekä Zeukselle omistettu temppeli, joka sijaitsi lähellä nykyistä Pantokrátorin kirkkoa. Patraissa oli myös teatteri sekä stadion.


title: Patrai

text: Merenrannalla sijaitsi Demeterille omistettu temppeli. Siihen liittyi lähde, jonka uskottiin ennustavan sairaiden kohtalon. Veteen pantiin peili, ja heijastuksesta pääteltiin, tulisiko henkilö säilymään hengissä vai kuolemaan tautiinsa. Temppelin paikka on löydetty, ja sen lähde liitetään nykyisin Pyhän Andreaan kirkkoon.


title: Patrai

text: Nykyisen kaupungin rakennustöiden yhteydessä on kaivettu esiin lukuisia yksityisten ja julkisten rakennusten, kuten kylpylöiden ja työpajojen, sekä katujen jäänteitä ja hautoja. Kaupunkiin vettä tuoneesta akveduktista on säilynyt joitakin osia.


title: Patrai

text: Esinelöydöt


title: Patrai

text: Patraksen kaupungin alueelta ja lähiympäristöstä tehdyt esinelöydöt ovat Patraksen arkeologisessa museossa. Sen kokoelmiin kuuluu muun muassa veistoksia ja talojen lattiamosaiikkeja. Myös odeionin yhteydessä on esillä alueelta löydettyjä mosaiikkeja, sarkofageja ja muuta esineistöä.


title: Dimaro Folgarida

text: Dimaro Folgarida on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun Dimaron (1 293 asukasta) ja Monclassicon (913 asukasta) kunnat yhdistyivät. Se sijaitsee Val di Solen laaksossa Nocejoen varrella. Kunnan alueella on hyvin merkittyjä polkuja sekä patikointiin että maastopyöräilyyn. Myös Madonna di Campiglion hiihtokeskus sijaitsee lähellä.


title: Steijn Schothorst

text: Steijn Schothorst (s. 14. lokakuuta 1994) on hollantilainen autourheilija. Hänen suvustaan myös veli Pieter, isä Jeroen ja setä Bas ovat autourheilijoita.


title: Steijn Schothorst

text: Schothorst aloitti Karting-sarjoissa voittaen vuonna 2009 Alankomaiden Karting mestaruuden. Vuonna 2011 Schothorst aloitti kilpauransa Formula Ford EuroCup -sarjassa sijoittuen sarjan kolmanneksi. Samana vuonna hän sijoittui toiseksi perinteisessä Formula Ford Festivalissa. Vuonna 2012 Schothorst siirtyi Eurocup Formula Renault -sarjaan saavuttaen 12 pistettä. Hän kilpaili myös Formula Renault NEC -sarjassa voittaen kaksi kilpailua ja sijoittuen sarjan viidenneksi. Vuonna 2013 Schothorst ajoi Toyota Racing Series -sarjassa saavuttaen yhden voiton ja viisi palkintosijaa sijoittuen sarjan neljänneksi. Samana vuonna hän jatkoi FR Eurocup -sarjassa saavuttaen yhden palkintosijan ja 32 pistettä sijoittuen 14:ksi. Vuonna 2014 Schothorst jatkoi kolmannen kauden Eurocup -sarjassa saavuttaen 24 pistettä.


title: Steijn Schothorst

text: Vuonna 2015 Schothorst siirtyi uuteen Renault Sport Trophy -urheiluautosarjaan jossa hän saavutti Eliitti-luokassa kolme voittoa ja kolme paalupaikkaa sijoittuen sarjan toiseksi. Vuonna 2016 Schothorst kilpaili GP3-sarjassa Campos Racing -tallissa. Seuraavalle kaudelle hän siirtyi Arden-talliin.


title: Dacian Cioloș

text: Dacian Julien Cioloș (s. 27. heinäkuuta 1969) on romanialainen agronomi ja poliitikko. Hän toimi Călin Popescu-Tăriceanun hallituksessa maatalousministerinä 2007–2008 ja Barroson II komissiossa maatalouskomissaarina 2010–2014. Cioloș nimitettiin marraskuussa 2015 Romanian pääministeriksi puolueisiin kuulumattomana teknokraattina Victor Pontan hallituksen jouduttua eromaan.


title: Dacian Cioloș

text: Cioloș on opiskellut Cluj-Napocan maatalous- ja eläinlääketiedeyliopistolla, Rennes'n École nationale supérieure agronomiquessa ja väitellyt Université Montpellier 1:llä vuonna 2006. Hän on työskellennyt vuodesta 2000 Groupe de Bruges -ajatushautomossa, joka analysoi Euroopan unionin yhteistä maatalouspolitiikkaa.


title: Tom McCarthy

text: Thomas Joseph ”Tom” McCarthy (s. 7. kesäkuuta 1966 New Jersey) on yhdysvaltalainen elokuvaohjaaja, käsikirjoittaja ja näyttelijä. Hän on näytellyt muun muassa elokuvissa "Perhe on painajainen" ja "Good Night, and Good Luck." sekä televisiosarjoissa "Langalla", "Käytäväpeliä" ja "Kova laki".


title: Tom McCarthy

text: McCarthy on saanut huomiota ohjaamistaan ja käsikirjoittamistaan indie-elokuvista "The Station Agent" (2003), "The Visitor" (2007), "Win Win" (2011) ja "Spotlight" (2015), josta hän sai Oscar-palkinnon parhaasta alkuperäisestä käsikirjoituksesta ja ehdokkuuden parhaasta ohjauksesta.


title: Finlandia: Otavan iso maammekirja

text: Finlandia: Otavan iso maammekirja on 1980-luvulla ilmestynyt kirjasarja, jossa kuvataan Suomen maantiedettä maakunnittain ja kunnittain. Kirjasarjaan kuuluu yhdeksän osaa, joista ensimmäinen ilmestyi vuonna 1983 ja viimeinen vuonna 1987. Kirjan päätoimittajina olivat maantieteilijä Kalevi Rikkinen ja kirjallisuudentutkija Hannes Sihvo.


title: Finlandia: Otavan iso maammekirja

text: Aiemmin ilmestyneitä Suomen maantiedettä samaan tapaan lääneittäin ja kunnittain käsitelleitä kirjasarjoja ovat vuosina 1919–1931 ja 1967–1978 ilmestyneet Suomenmaa-nimiset kaksi kirjasarjaa.


title: Luettelo televisiosarjan Agent Carter jaksoista

text: "Agent Carter" on yhdysvaltalainen televisiosarja, jonka ensimmäinen jakso esitettiin ABC-kanavalla 6. tammikuuta 2015.


title: Eric Camilli

text: Eric Camilli (s. 6. syyskuuta 1987 Nizza) on ranskalainen ralliautoilija, joka kilpailee kaudella 2017 M-Sportin Fordilla. Camillin kartanlukijana toimii hänen maanmiehensä Nicolas Klinger.


title: Eric Camilli

text: Toyotan junioriohjelmassa mukana ollut Camilli debytoi rallin MM-sarjassa vuoden 2014 Saksan rallissa kartanlukijanaan Maxime Wilmot. Hän keskeytti tuon kilpailun. Kaudella 2015 hän sijoittui parhaimmillaan 12:nneksi Walesin rallissa. WRC-2 -sarjassa Camilli oli kaudella 2015 kymmenes, saavuttaen kolme palkintosijoitusta.


title: Eric Camilli

text: Kaudeksi 2016 Camilli siirtyi M-Sportin talliin.


title: Bajirao Mastani

text: Bajirao Mastani on vuonna 2015 ensi-iltansa saanut intialainen historiallinen draamaelokuva, jonka on ohjannut ja tuottanut Sanjay Leela Bhansali. 1700-luvulle sijoittuva elokuva kertoo Maratin valtakunnan "peshwa" (pääministeri) Baji Rao I:stä ja tämän toisesta vaimosta Mastanista. Nimirooleja näyttelevät Ranveer Singh ja Deepika Padukone, ja Priyanka Chopra näyttelee Baji Raon ensimmäistä vaimoa Kashibaita.


title: Bajirao Mastani

text: "Bajirao Mastani" sai ensi-iltansa 18. joulukuuta 2015. Elokuva sai hyvän vastaanoton sekä kriitikoilta että yleisöltä. Se sai Filmfare Awards -gaalassa kaksitoista ehdokkuutta ja voitti yhdeksän palkintoa, mukaan lukien parhaasta elokuvasta, ohjauksesta, miespääosasta ja naissivuosasta.


title: Bajirao Mastani

text: Bhansali suunnitteli "Bajirao Mastania" noin viidentoista vuoden ajan. Hän halusi alun perin elokuvansa "Hum Dil De Chuke Sanam" parin Salman Khanin ja Aishwarya Rain näyttelemään päärooleja tähän elokuvaan, mutta ei saanut enää palkattua heitä yhteiseen elokuvaan parin eron jälkeen. Tämän jälkeen Bhansali palkkasi Khanin ja Kareena Kapoorin päärooleihin ja Rani Mukerjin Kashibain rooliin. Elokuva kuitenkin hyllytettiin, kun Khan ja Kapoor siirtyivät muihin projekteihin ja Bhansali keskittyi seuraavan elokuvansa ohjaamiseen. Spekulaatio elokuvan tuotannosta ja roolituksesta jatkui seuraavina vuosina.